text:
Kampala
Nassaazi nje Namusisi
OMUKAZI aloopye muggyawe gwe yakutte lubona ne bba ng’amuganzisemu buliri bwe nti yamukubye oluvannyuma n’amubbako 100,000/- ze yabadde aterese mu buliri.
Zaina Nassaazi ye yaloopye Namusisi gw’agamba nti yamukutte lubona ne bba Juma Kiyemba mu buliri e Nabweru - Tenga.
Nassaazi yagambye nti olw’ensonyi ennyingi Namusisi yamukubye oluvannyuma n’amubbako ssente ze yabadde aterese mu buliri n’abulawo nazo.
Nassaazi agamba nti alina abaana basatu mu bbaabwe kyokka Namusisi tamulinaamu baana nga b’alina ba musajja mulala naye amujooga n’ajja ne Namusisi mu muzigo gwe n’amuleeta ku buliri bwe.
“Nnabadde nninako we ndaze nnagenze okudda awaka nga Juma ali ne muggya wange mu buliri beekeja. Bombi banzikkakkanyeeko ne bankuba.
Namusisi yakebedde mu buliri bwange n’agwa ku ssente ze nnabadde ntereese n’abulawo nazo.”
Nassaazi yagenze ku poliisi y’e Nabweru gye yaloopye Namusisi omusango gw’okumubbako ssente n’okumukuba n’amutuusako obulabe ku fayiro nnamba SD:06/24/08/12.
Namusisi oluvannyuma yakwatiddwa poliisi kyokka ne bategeeragana ne Nassaazi n’ateebwa ensonga bazimalire ebweru wa kkooti nga Namusisi yeeyamye okusasula ssente zino mu bitundutundu.


c: text/html

text:
Kampala
SSEBO BUKEDDE, Kyabadde kibi omwana mu ssomero lya nnasale e Bukoto bwe yafiiridde mu kidiba wiiki ewedde.
Abasomesa baagambye nti bbo baabadde basomesa, baagenze okulaba ng’omwana yabatoloseeko n’agenda mu kidibwa mwe yafiiridde.
Mulina okumanya nti abaana bwe bajja ku ssomero mubavunaanyizibwako.
Mulina okufaayo okumanya abaana gye bali ne kye bakola naddala abo abato.
Bwe muba mumanyi mulina ekidiba mulina okukissaako omuntu akuumawo kuba abaana bayinza okugwamu essaawa yonna.
Ku kidiba mulina n’okussaako olukomera ate musseeko ne ggeeti gye musiba nti bwe wataba muntu nga musibawo.
Kyabadde kibi kuba omulamu tebuzzikawo naye amasomero amalala agalina ebidiba gabeeko kye gayiga gongere okukuuma abaana obutafuna bubenje.
Roger Katumba, Ntinda.

robotstxt: allowed

filter: keep


text:
Mulago,Kampala
SSEBO BUKEDDE, Nsaba abakulembeze mu ddwaaliro ly’e Mulago okukola okunoonyereza ku bakozi b’eddwaaliro.
Abantu bangi abatali basawo beerimbika mu mulimu guno ne babba oba okubuzaabuza abantu ababa bazze okufuna obujjanjabi mu ddwaaliro.
Bano bebamu ku basing okuggya ssente ku balwadde mu ngeri enkyamu.
Bangi bambala n’amataawo g’abasawo era nga kizibu okumanya nti omulimu agwerimbikamu.
Wabula nsaba mmwe abakulembeze mugezeeko okussaawo enkola ng’abasawo beemanya ate mulagirire n’abalwadde ebifo gye balina okusanga abasawo.
Abamu ku beerimbika mu busawo n’abasawo bennyini tebasobola kubamanya kubanga abasawo tebamanyiganye.
Enkola eno mufube okugirwanyisa kuba kiboonoonera erinnya ate nga si mmwe mubikola.
Joan Nakku, Kaleerwe


text:
SSEBO BUKEDDE, Ekituufu Loodi Meeya Erias Lukwago ky’ayagala kizibu okutegeera!
Gye buvuddeko, Erias Lukwago yagamba nti ekitongole kya UTODA kirina okulekeraawo okuddukanya takisi mu Kampala.
Yaleeta enkaayana mu baddereeva. Yassaawo ekifaananyi nti UTODA enyuunyunta baddereeva era baddereeva baamuwagiranga.
Kati KCCA emaze okugoba UTODA ate Lukwago ayita UTODA okuteesa ku ssente ze baabasabye okusasula.
Kati ekituufu Lukwago ky’ayagala kizibu okutegeera.
Wabula kirabika aliwo kwagala kutabulatabula bigenda mu maaso.
Lukwago y’omu yali omu ku bantu abaasalawo emirimu Loodi meeya gy’agenda okukola mu palamenti y’ekisanja ekyaggwa kati siraba lwaki ate awakanya kati nga teyakikola luli.
Nsaba Lukwago oleme kwefuula muntu awakanya buli kikolebwa Gavumenti.
Siimako olwolumu wadde ggwe togiwagira.
Godfrey Muleme, Nansana.


text:
Mmotoka ya ssekabaka Muteesa II
Bya HERBERT MUSOKE
BW’OTUNUULIRA mmotoka enkadde n’ozigeraageranya n’empya weebuuza ekigendererwa ky’abakola mmotoka ensangi zino!
Kwata ku bbaati lyayo owulire obugumu, ddala singa otomeragana n’emmotoka enkadde ezaafuluma okuva mu myaka gya 1960 okutuuka mu gya 1990 mmotoka yo ey’obutitimbe bwa ssente modo ya 2000 evaamu etya?
Ye ggwe agivuga oyinza okuwomawo? Omwezi oguwedde kkampuni ya Vintage yategese empaka za mmotoka enkadde ku Shelaton Hotel mu Kampala.
Mmotoka ya Chipper Adams ekika kya Ford 1924 ye yawangudde bwe yazuuliddwa nti y’emmotoka esinga obukadde mu Uganda. Mmotoka ezaaliwo mu myaka egyo kuliko Mercedes Benz, Ford, Triumpher, Angalia, Renault, Toyota,
Honda, Stout, Morris, Fiat, Mirafi ori, Alpha Romeo n’endala kyokka nga obuwangaazi bwazo tosobola kubugeraageranya na mmotoka zaffe eziriwo nga Harrier, Prado, Progres n’endala ezikolebwa mu mabaali amawewufu okuzisobozesa okuwenyuka.
Ani alina mmotoka esinga obukadde kyokka ng’ekyasobola okutambula ku luguudo?
VOLVO 1950:
Omugenzi William Muinda eyali ow’e Lubaga amaze nayo emyaka egisobamu 40! Naye kati erabirirwa ab’amaka ge okuli Charles Lwegaba.
Yagigula mu 1965 ku nnamba UYQ 588, kyokka kati eri ku UAA 450C. Lwegaba agamba nti Muinda yali mukozi mu minisitule y’ebyamawulire n’ebiweerezebwa ku mpewo wamu n’ebyobulambuzi era yagula mmotoka eno ku kibanjampola. Yagitambuzanga okukuba ebifaananyi mu ggwanga lyonna.
Agamba nti mmotoka eno modo 1225, yakolebwa mu Sweden, yagigula mu kkampuni ya Gian Motors eyali esangibwa ku Jinja Road, nga ttanka ya mmotoka eno ejjula liita 30.
Agamba nti mu Uganda mulimu makanika wa Volvo omu amanyiddwa nga Mulindwa, akanikira e Makerere. Mmotoka eno ekyakuumibwa famire ya Muinda, ekyali mu mbeera nnungi ddala, esobola okudduka okutuuka ku sipiidi 100.
MORRIS MINOR
George Muwonge, alina mmotoka ekika kya Morris Minor gye yagula mu 1959. Mmotoka eno nayo eri mu mbeera nungi era nga ekyatambula.
Mmotoka zino enkadde ezisinga bannannyini zo bazivugamu bwa lumu okuzibugumya yingini zaazo. Zirina yingini nnene kyokka nga zinywa kitono era tezidduka nnyo nga mpya.
Endabirwamu z’amadirisa gaazo gaalinga ga kuseesa na ngalo, teziriimu waya nnyingi kubanga ebintu byazo ebisinga obungi bikolebwa ddereeva okusinga empya ezirimu waya ennyingi anti ebisinga mu mmotoka zino bikolerwa otomatiki.
Mmotoka zino abasinga bazikuuma nga kijjukizo. Aa famire ya Muinda balina ekirowoozo kya tutwala mmotoka zino mu materekero g’ebyafaayo zikuumirwe eyo n’abaana abalijja basobole okuzisanga.
Bamakanika ba Kings Garage e Namuwongo baliko mmotoka ekika kya Volkswogen (Wogani), eya 1970 gye bazzizza obuggya era nga bagamba nti yabamazeeko 4,000,000/- okugizza mu mbeera gy’erimu kati.
Mw. Ben A. Khingi akulira bamakanika mu galagi eno agamba nti balina ekigendererwa ky’okuzza obuggya mmotoka enkadde okusobozesa abaana abalijja okuzisanga nabo basobole okuzirabako.
Agamba nti mmotoka enkadde kati ntono nnyo era nga kyetaagisa okubaawo ekikolebwa okusobola okukuuma mmotoka zino.
Morris Minor ya George Muwonge eyakolebwa mu 1959.
Volvo ya Muinda eyakolebwa mu 1950.
Wogani aba King’s Garage gye bazzizza obuggya. Ya 1970.


text:
Mukono
Muky. Sserunjogi ng’awa enkoko amazzi. Ekif; Paddy Nsobya
Bya PADDY NSOBYA
MUKY. Joyce SSerunjogi afunye mu nkoko 200 ekitongole kya NAADS kye zaamuwa era sobodde okugaziya faamu ye. Mpulira abantu bangi nga beevuma ekitongole kya NAADS.
Wabula nze kye kinnyambye okufuna ebintu byonna bye nnina.
Sserunjogi ow’e Kawuga mu kibuga Mukono, poloti etawera ffuuti 100 ku 100 agirimirako ebitooke n’okulundirako enkoko ng’agoberera enkola ey’omulembe ekimugobyeko obwavu.
‘Kuva edda nga nnima era n’okulunda nga nnunda ebisolo naye ennima ey’omulembe n’ennunda ey’omulembe ereeta amagoba nagitandika mu 2009.
Aba NAADS abatuleetera omusomo mu kitundu ku nnima n’okulunda eby’omulembe.
Oluvannyuma lwomusomo abaalina obusobozi baatudduukirira.
Mu kiseera ekyo nnalina ekiyumba mwe nsobola okulundira enkoko wabula nga temuli.
Bampa akakadde kamu okugula emmere n’enkoko 200.
Okuva olwo ngenze nnyongerako. Kati nnunda enkoko 350 ezamagi. Mu kuzirabirira n’abaana bannyambako.
Okuzifunamu obulungi amagoba, emmere yaazo tugyetabulira okwewala ebirungo ebitawera ebittattana omutindo gw’amagi n’omuwendo amagi ge zibiika.
Emmere gye nziwa olunaku nsooka kugipima sso si kuteebereza buteebereza n’amaaso.
Kino kinnyamba obutaziwa emmere eyekyeyonoonero oba entono etezimala ne zisala amagi.
Kkiro y’emmere entabule eri ku 800/- ate Maize bra omwereere kkilo eri ku 300/- ennaku zino.
Bwe weetabulira ebirungo, osobola okufissa 200/- ku ze wandisasudde ng’ogula entabule.
Okuliisa enkoko:
Okutabulira enkoko 350 emmere ngula maize bran kkiro 130 ne ntabulamu mukene kkiro 16, ensigo za ppamba ense kkiro 16, amasonko kkiro 16 n’omunnyo kkiro 1 ne Premix ekitundu kya kkiro.
Buli lunaku zirya kkiro 27. Ku makya zirya 15 n’olweggulo 12.
Amazzi olunaku zinywa liita 60 by’ebidomola bisatu. Gano go tugateekamu buli lwe gaggwaamu.
Buli lunaku tulondamu ttule 7 eza magi ate mu biseera by’enkuba laddu bw’ezikanga zisala amagi ge zibiika olunaku.
Akatale kalungi mu kibuga Mukono. Buli ttule egula wakati wa 6,500/- ne 7,000/-.
Okujjanjaba:
Ekisinga okutawaanya enkoko z’enjoka oba ebiwuka era bw’otobirwanyisa zisala omutindo kwe zibiikira amagi n’oba ng’ofuna matono.
Okubyewala tuyenga taaba mu mazzi gaazo ne zinywa buli luvannyuma lwa wiiki ssatu.
Kiyamba n’obutasaasaanya ssente kugula ddagala litta biwuka zzundu.
Ebizibu:
Emmere yaazo etera okulinnya. Kino kiba kikendeeza ku magoba gaffe.
Mu biseera by’enkuba laddu ezikanga ne zisala amagi. Abadde alonda ttule 7 ne mba nga nnonda nnya.
Okulima:
Obukuta bwe nzigya mu nkoko mbussa mu kalimiro kange.
Ebikolo by’ebitooke 20 bye nnina bissa enkota nnene era oluusi sigula mmere mu katale.
Twatandika n’enkoko 200 mu 2009 naye kati tuteekateeka okugaziya eddundiro lyaffe okutuuka ku nkoko 2000 ez’amagi kuba akatale weekali.


text:
Munda mu kikomera, enju eri ku ddyo y''''ekkanisa mwe basabira.
Bya MADINAH SEBYALA
TEKULI kipande kiraga linnya lyayo, bannyiniyo bafuba nnyo okulaba ng'abebweru tebamanya biri munda, okugiyingira omala kwennyonnyolako era ekikomera mw'eri kisiiba kiggale n'ekkufulu bbiri.
Nkwanirizza mu kkanisa ya Ensi ekaddiye esangibwa ku kyalo Ssonde-Mukono. Obutafaananako nga eddiini endala ekkanisa eno terina kapande wadde erinnya kw'oginoonyeza. Nagenzeeyo okusaba ku Lwomukaaga era bino bye nazuddeyo. Ku ssaawa 4:00 ez'oku makya natuuse mu kifo kino.
Nayingidde n'omuvubuka eyaggudde ggeeti kuba ekkanisa eri mu kikomera ekibeera ekiggale ekiseera kyonna. Kkanisa eno eri mu maka ga muntu era w'oyingirira kuliko kkufulu bbiri wadde nga tebazinyiga. Bw'oyingira mu kikomera ova mu luggya ne weetooloola emmanju we wali ekkanisa bo gye bayita ekkung'aaniro.
Mu kkung'aaniro mujjudde ebifaananyi eby'enjawulo ebyateekebwa ku kisenge omuli eby'emisota, empologoma, embizzi z'omu nsiko n'ebisolo ebirala ebitiisa.
Ng'ovudde ku bifaananyi, ku bisenge kuwandiikiddwaako ebigambo okuli: Bw'ojja wano wandiika amannya go ku lubaawo tumanye atazze. Nabadde nkyalowooza kya kuwandiika mannya gange, wakati mu kubuulira bansabye okweyanjula bammanye wa gye nvudde nange kye nakoze.
Okubuulira ekigambo kwagenze mu maaso era kuno kukolebwa buli aba yeetegese. Abuulira tabeera ku mulamwa gumu wabula ebitabo abitabaala butabaazi.
Okubuulira nga kuwedde, kkwaaya y'abavubuka yatandise okukooloobya. Munda mu kkanisa wansi mu maaso baabadde baaliriddewo bulungi ng'abakyala abalina abaana we batudde era abamu obwedda beegalaamirizza ate abalala bagabirira baana baabwe.
Bayibuli obwedda bagimbikkulira wabula mba sinnasoma we babikkudde ate nga babikkula awalala. Engeri gye bataabadde na mulamwa gulambikiddwa kwe batambuliza kigambo, kw'olwo nakyuse mbuuze bbulaaza eyabadde aninaanye ng'ono obwedda y'abikkula Bayibuli, wano akulira amaka we basabira kwe kuwanika omukono n'andabula obutataaganya munnange wabula nninde okusaba kuggwe ndyoke mbuuze oba nnina ekibuuzo.
Mu byonna ebyabuuliddwa kye nasinze okukwata kyavudde mu kitabo kya Abaluumi 12 -16 ekigaana abakkiriza okwegulumiza era eno y'ensonga gye bawa ebagaana okubeera n'omusumba abakulira.
AMATEEKA EDDIINI ENO KW'ETAMBULIRA
1. Basaba Lwamukaaga kyokka mu kkanisa tebalinaamu wadde ekivuga okuggyako okuyimba ennyimba enseeneekerevu.
2. Tebawa birabo wadde ekimu ekyekkumi nga amakanisa amalala kye bagamba nti abakikola banyunyunta bakkiriza.
3. Mu nzikiriza eno tebanywa bitamiiza wadde okulya ssemutundu, embaata, emmale, obumyu, embizzi, eng'amiya bye bagamba nti si bitukuvu.
4. Abaana baabwe tebabatwala mu masomero gaabulijjo kuba ebaayo ababambaza engoye z'emizannyo ze bagamba nti zisiga sitaani mu baana.
5. Buli muwala oba muvubuka atuuse okufumbirwa abakulira enzikiriza eno be bamulabira omuntu kino kibayambye okuwangaaza obufumbo. Oluvannyuma lw'okusaba nayogeddeko nennyini maka mwe basabira Peter Mutabaazi agamba nti eddiini yaabwe gye bamanyi nti y'egenda okukyusa ensi. Emyaka gisusse mu esatu nga tusaba. Kyokka baliraanwa bagamba nti munda omwo basiikiramu emberenge ze bawa abaana n'abantu abakulu ne batambuza.
6. Amasimu tetugakwata kuba abagakola batulabula nti gaabulabe ate nga Katonda anyiigira nnyo omuntu azza omusango ng'agenderedde era ffe bw'oba oyagala oloze ku busungu bwaffe kwata essimu awo tukulaba nga sitaani.


text:
Kampala
Msgr.Kanyike.
KU Ssande eno twebuulirire ku kiki ddala ekitufuula Abakristu okutwawula ku bibiina ebirala. Mukama waffe bwe yali adda eri Kitaawe mu Ggulu, essaala gye yamusaba yagamba nti, 'Kitange bonna be wampa nkusaba babeere kimu nga ggwe nange bwe tuli ekimu.'
Evangiri kino kye kikulu ffena ky'etusaba okubeera kubanga ffenna tulina omusumba omu era ye Katonda eyajja mu ffe ng’afuuka omuntu nga ffe mu Yezu Kristu. Omulanzi Yeremia gwe tunaawulira mu ssomo erisooka (23,1-6) atugamba nti Mukama agamba nti ajja kukung'aanya abasigaddewo mu ggana lye, abateekeko abasumba. Nti era zibasanze abasumba abasaasaanya endiga z’omu kisibo kye.
Ate Paulo mu Efezi 2, 13-18 n’atugamba nti Kristu yennyini ly'eddembe lyaffe, amawanga agaali abiri yagafuula limu. Ate mu Vangiri ya Marko Mukama atugamba nti kikwasa ennaku okulaba ng’abagoberezi be beeyawulayawulamu ne bafuuka endiga ezitaliiko musumba. (Marko 6, 30-
34). Kya nnaku okulaba nti ffe abalina omusumba omu ate tuliira ku nzijuliro enjawufu nti bano Bakatoliki, bano Bakristaayo, bano balokole n’abalala. Ate oluusi ne tutuuka n’okulwanagana ne kirabikira ddala nti tulinga endiga ezitaliiko musumba so ng’ate tumulina naye tugaanyi okuwulira eddoboozi.
Kitaffe omutukuvu omugenzi Papa John XXIII ng’awulira ennaku kye yava ayita olukiiko (Vatican II) lwebuulirire ku kigambo eky’okweyawula-yawulamu ng’ate ffenna tuli Bakristu. Lwaki tuyimba nti tuli kimu mu Kristu ng’ate mu bikolwa twawukanye. Ennaku eno ye yasindika omutukuvu John XXIII okuyita olukiiko luno lusabe Mwoyo atuyambe tuzzeewo obumu Mukama waffe bwe yagamba mu ssaala gye yasaba Kitaawe. Bakristu baganda bange, ffenna mu Batisimu Omukama atutuma mu bulamu bwaffe obw’enjawulo tubeere basumba.
Ggwe omusomesa endiga zo be bayizi, tozireka kusaasaana, omuzadde abaana z'endiga zo. Kyannaku nnyo naddala mu budde buno abaana abali mu kulindirira okuyingira mu yunivasite n’obasanga mu Kampala nga ddala ndiga ezitaliiko musumba ezirindiridde okukavvulwa emisege. Awo nno tujjukire obuvunanyizibwa bwaffe mubusumba obwatukwasibwa mu bulamu bwaffe tuleme kusaasanya abo be tusumba. Mbagaliza Sande ennungi.


text:
Ebyemizannyo
ABAWAGIZI bangi bawulirwa nga bawolereza omuzannyi asobezza nti, “Atemudde naye abadde tagenderedde.” Olumu omuzannyi akwata, era ne bamuwolereza mu ngeri y’emu.
Mu mateeka ga FIFA agalamulirwako omupiira, temuli likkiriza ddiifiri kuwa muzannyi yenna kisonyiwo olw’okuba akoze ekisobyo nga tagenderedde. Omupiira gukolebwamu ensobi era ezo ddiifiri ze zimuleeta okulamula agolole abazannyi ettumba.
Stoke 0-0 Sunderland
Omuzibizi wa Stoke, Wilkinson, eyabadde adduka ne Giroud, n’atalantuka n’agwa era ng’ali ku ttaka yakozesezza omukono gwe okukyusa omupiira ne gugenda mu kkoona. Wano ddiifiri Lee Mason yabadde mukyamu okumma Arsenal peneti kuba Wilkinson okugwa nga tagenderedde, tekimutuma kukyusa ntambula ya mupiira.
Mu ngeri y’emu, Gibbs yabadde agoba Pennant n’amusindika n’agwa mu ntabwe. Mu ndaba y’omuwagizi, Gibbs teyagenderedde kukoona Gibbs kyokka kino tekitegeeza nti teyasobezza. Ddiifiri Mason yabadde mukyamu okumma Stoke peneti.
ManU 3-2 Fulham
Ggoolo za ManU zaabadde nzibu okutegeera. Eya Van Persie teyabaddeko buzibu naye Kagawa! Omupiira ogwavudde mu kkoona, Sasha owa Fulham yagukubye ne gugwa ku Cleverly, eyazizzaako ennyanda. We yagikubidde, Kagawa yabadde ku layini emu ne Hangalend, omuzibizi wa Fulham.
Omukwasi wa Fulham, Schwarzer, bwe yagusesemye, Kagawa eyabadde yekka yaguzzizzaamu ne gunywa ggoolo n’ebalwa.Omuwuubi w’akatambaala yalaze ddiifiri nti tewali kikyamu era yabadde mutuufu, kuba Cleverly we yakubidde omupiira Kagawa yabadde takuumye.
Ku ggoolo ya Rafael eyattiddwa, Kagawa we yakubidde omupiira, Schwarzer nagwo gwe yasesemye, Raphael aguteebe, yabadde akuumye wadde nga mu kiseera we yagukubidde mu katimba yabadde takuumye. Etteeka liragira omuzannyi akuumye obuteetaba mu muzannyo. Bwe yeetabamu n’ateeba oba okuyambako ggoolo okunywa, ddiifiri agitta.
alitomusange@yahoo.com 0772624258


text:
Kampala
Minisita Bakkabulindi
LIIGI ey’ekimpatiira ebindabinda era ng’abagiwomyemu omutwe bamaliride okutabangula omupiira gwa Uganda.
Eky’ennaku, minisita w’Ebyemizannyo, Charles Bakkabulindi tavuddeeyo mu lwatu kukakasa wa w’ayimiridde. Kino kireetedde bangi okulowooza nti alya mu lulime n’oluzise.
Ssebo mukulu Bakkabulindi, yatula wa w’oyimiridde. Oli ku luuyi lw’abatabanguzi oba oli wamu ne FUFA? Kiki ky’ogenda okukolawo okulemesa liigi ey’ekimpatiira okuzannyibwa? Ositukiramu ddi okukangavvula Kabenge n’akabondo ke?
Bannamizannyo batandise okukwekengera kuba emivuyo mingi mu bibiina by’emizannyo egibaluseewo n’olabika ng’atafuddeeyo. Okukkakkanya emitima gya bannamizannyo, lambika bulungi ky’ogenda okukola okulaba ng’ebibiina by’emizannyo byonna ebirimu endoliito bidda mu nteeko.
Tetugaanyi tufunye emidaali mu mizannyo egiri ku mutendera gw’ensi yonna (Olympics ne Commonwealth) mu kiseera w’oddukanyirizza minisitule y’emizannyo, naye era mu kiseera kye kimu, ebibiina by’emizannyo biri mu ntalo era ng’obuwanguzi tufuna bwa ntaanya.
Twagala okumanya engeri gy’ogenda okutereeza enzirukanya y’emizannyo era n’engeri gye tunaafunamu emidaali n’obuwanguzi mu ngeri eng’enderere. Twagala kumanya engeri gy’ogenda okusitulamu embeera y’abazannyi wamu n’enyingiza yaabwe.
Tubuulire engeri nga ggwe minisita gy’ogenda okulemesa obubbi bwa ssente mu mizannyo.
atamale@newvision.co.ug 0772419501


text:
Bya RICHARD MUGERWA NE LWANGA KAMERE
OMUTINDO abazannyi b’Ekika ky’Enkima gwe baayolesezza nga beegezaamu n’abazannyi ba Ex-International, guwadde omutendesi waabwe Shafiq Bisaaso essuubi nti baakumegga Engeye mu guggulawo emipiira gy’Ebika nga July 21.
Ex Internationa yawangudde omupiira guno (5-4) wabula Bisaso agamba nti abazannyi baayolesezza omutindo omusuffu.
Kyokka akakiiko akaddukanya empaka zino kakyanoonya ebisaawe ebyenjawulo awanaayindira empaka zino.
Omuwandiisi w’empaka zino, Kabunga Ddumba yagambye nti bandizitwalako mu byalo kuba Nakivubo abeebivvulu baakipangisa ate eky’e Wankulukuku gye batera okuzitwala kiri mu kudaabirizibwa.


text:
Northern by pass ,Kampala
Ettaawo eriva e Ntinda kye batuuma ekigobero ky''''ababbi.
Bya E. SSERINNYA, H. KASOMOKO NE M. LEMISA
ENJOGERA egamba nti omulungi tabulako kamogo etuukira bulungi ku luguudo lwa Northern Bypass.Luyambye nnyo mu kukendeeza akalippagano k’ebidduka, naye ate lufuuse kattiro!
Oluguudo luno luliko kiromita 21, luva e Kireka ne lutuuka e Busega, lwatandikwa okuzimbibwa mu 2004 ne lumalirizibwa mu 2009 n’ekigendererwa ky’okukendeeza ku kalipaggano k’ebidduka mu Kampala.
Bangi balusiima olw’ekyo, wabula abalusulako n’abatera okulukozesa ate batandise kuluwanda lulusu olw’obubenje n’obubbi obufumbekeddeko ensangi zino.
Ssentebe w’abantu abakaddiye e Kawempe Benon Kayobyo, na kati akyalojja abavubuka abaamukubye oluba ku Kaleerwe ne bamunyagako emitwalo 40!
Bambi Nakitende ow’e Kawempe g’akaaba g’akomba oluvannyuma lw’okugwa mu babbi ku luguudo lwe lumu ne bamunyagako ssimu ye ey’emitwalo 20.
Abamu ku babbi b’oku Northern Bypass poliisi be yakutte ku Lwokubiri.
Akulira poliisi ya Kira Road, nga ono atwala okuva e Kiwatule okutuuka e Kyebando, SP Robert Walugembe agamba nti, emisango egisinga okubeera mu kitundu kino kuliko obubbi bw’okunyakula amasimu, obusawo bw’abakazi ne ssente.
Ebyo ng’obitadde ku bbali, obubenje bungi nnyo, waakiri buli lunaku kuggwaako akabenje, ate mu wiiki kufaako omuntu waakiri omu.
Obubenje buva kukugisa kimama, abavuga nga batamidde, okubulwa amataawo agamala okugeza e Kyebando batomererawo nnyo abantu.
Kalittunsi ali okumpi Kikulu zooni omwekweka ababbi.
Aba bodaboda nabo babbi, S.P Walugembe agamba nti, ku luguudo luno kuliko abantu bangi abeerimbika mu kuba abavuzi ba bodaboda sso nga babbi era be batigomya abantu.
Bwe tuba tulawuna ekiro bangi tubasanga nga bayimiridde mu buzikiza kyokka olulengera patulo ne basimbula ne badduka, kino tekiri ku ba bodaboda bokka wabula n’abavuga mmotoka z’obuyonjo babeerako ekiro ssaawa eyo nga 7:00 nga bayimiridde abamu baba boogera ku ssimu olulengera mmotoka ya poliisi nga badduka!
Walugembe ayongerako nti, ababbi bakyusizza enziba kuba luli wabaddewo banyakula bintu, kyokka kati batandise n’okusuula emisanvu mu kkubo ne banyaga buli ayitawo k’abe wa mmotoka ate basooka kubaza paatulo n’abamu okugigoberera ne bamanyi gy’eyimiridde olwo ne babaza ekifo gye baba bateeeka emisanvu.
Ababbi bano basaana baserikale bangi. SP Walugembe agamba nti, e Kyebando ku nkulungo wabulabe nnyo kuba bateegeerawo nnyo abantu ne babanyaga.
Ate ye Ssentebe wa Kyebando Kisalosalo Mw. Geoffrey Kirabira agamba nti, ku luguudo luno kuliko obufo obw’enjawulo naye nga bwabulabe nnyo okugeza; Chamuka, kino kisangibwa mu Kasenyi A, waliwo abavubuka abanywerawo enjaga, ekyewuunyisa bano tebalina budde, olwo kasita bukwata ne batandika okunyaga abantu.
Akatale ka Kisalosalo akaliraanye oluguudo e Kyebando, eno ababbi gye beekweka naddala mu birabo byayo eby’omwenge eno okuyitayo ekiro abayaaye bakusala ensawo n’olumu okukukwata kifuba ne bakunyaga.
Ku ttaawo erigatta Kaleerwe ne Kyebando, lino nalyo lyabulabe nnyo nga kuno abavubuka bateegerawo abantu ne babanyagako amassimu, ssente, ensawo n’ebirala.
Ku kalittunsi, ono aliraanye oluguudo era asangibwa mu Kikulu zooni, tewali mataala kyokka nga wayitawo abantu era ekiro munzikiza bateegerawo abantu ne babba n’abamu okubatemula.
Ettaawo ly’e Nsooba aw’omutawaana ennyo yadde misana.
Ababbi beekozeemu ebibinja 3
OKUMANYA ng’ababbi ku luguudo luno bamanyidde poliisi ne badda ne mu kati ne beewogoma, bakoze n’ebibiina
mwe bayita okubba, kye simanyi oba waliwo n’ababirinamu emigabo?
Mu bibiina bino kuliko ekya Black Squad nga kino amakanda kigasimba ku ttaawo ly’e Nsooba olwo ne kitandika okutigomya abantu abaliraanyeewo.
Waliwo ekiyitibwa, Chamuka Street Boys, kino kisangibwa mu Kisenyi A wabula kirumbira ddala okutuuka ku
Nkulungo e Kyebando olwo nakyo ne kicamula abeeyo.
Momboze Club, okusinga kirimu bavubuka abeefuula abayiga ebikonde emisana kyokka ng’ekiro batigomya bantu, bano batayiiza e Kisalosalo ne ku Kaleerwe.
Okumanya ababbi bano bakuguse poliisi, kati batwala obudde ne bagisoma era n’emmotoka zaayo naddala ezo ezibeera zirawuna bazimanyi n’envuuma ne bwe baba tebagirabye nnamba bagiwulira ejja ne bamanyirawo nti eyo ya poliisi! DPC Walugembe bw’agamba.
TUKOLA EKISOBOKA OKULWANYISA OBUBBI
SP Walugembe agamba nti, ebyokwerinda bakola ekisoboka okulaba nga bibeera gguluggulu, naye si byangu nnyo nga oli bw’ayinza okulowooza.
“Tutaddewo patulo ezigenda okuba nga zirawuna ekiro kyonna okukendeeza ku buzzi bw’emisango,” bwe yagambye.
Benon Kayobyo ababbi baamuwangulamu amannyo.
‘Ababbi bampangulamu amannyo’
Benon Kayobyo, Ssentebe w’abakadde e Kawempe ng'alaga amalibu oluvannyuma lw'ababbi okumukuba ne bamuwangulamu amannyo n'oluvannyuma ne bamunyagako emitwalo 40: Katonda yakola abantu, buli omuntu n'omutimwa gwe kuba abayaaye tebandaga kisa!
Okumanya bankuba, amannyo sisigazza naye ekirungi obulamu mbusigazza. Kyokka poliisi simanyi ky'eriko kuba abantu bangi balaajanye ku nsonga y'obubbi ku luguudo lwa Northern Bypass naye tewali kikoleddwa.
Walakira yasigaza nkovu lwa babbi ba ku Northern by pass.
Ababbi bandekera nkovu
RONALD Walakira: Nagwamu babbi ku luguudo lwa Northern Bypass nga ng’enda okunona amawulire
ge ntundira e Kyebando- Kisalosalo.
Bansaba ssente nga sizirina ne bankuba bubi nnyo era ku kitanda nnamalayo ebbanga ddene.Ababbi nnabasanga ku ttaawo ku ssaawa 5:00 ez’oku makya! Enkovu eno kwe nzijuukirira olunaku olwo.
‘Poliisi teyannyamba ng’abayaaye banzibye’
BETTY NAMPUUWO: Ababbi banzibako essimu gye nnali nguze ku ssente ennyingi. Ku olwo lwe baagibba
ssaalina ssente, naye ng’eka si wala n’oluguudo.
Nnali ntambula ne nsanga ababbi, ne bannyimiriza okutemya n’okuzibula nga banzigyeko ensawo ne baggyamu essimu yange.
Banjaza, ne basaba ssente nga sirina ne bandeka.Poliisi y’esinze okutusibako ababbi kuba bwe bwakya ne ng’enda okubaloopera sikulwa essimu tugizuula baasooka kunsaba ssente, nti zigenda kubayambako kukwataganya bizibu.
Bansaba ssente okutuusa lwe nnabivaako, ssimu n’erugenda bwetyo!
ANDREW KIMALA, omutuuze w’e Kyebando- Kisalosalookumpi n’oluguudo lwa Northern Bypass ngalaga ababbi bwe baamuyingiridde ne bamusalira ebbaati ly’ennyumba ne bamubba.
Agamba nti olw’okuba obubbi ku luguudo luno bususse kati batandiseewo n’enziba empya, ey’okuwalampa ennyumba waggulu ku bbaati ne balisalamu ebituli okusobola okuyingira.
Agamba nti amaanyi bagatadde ku nnyumba ezikolerwamu bizinensi. “Ababbi be bagoba mu byalo oluguudo luno balufudde siteegi zaabwe kwe banogera ssente.
Bwe twaleese embwa ya poliisi, okukunga olusu, bwe yagobye obuufu bw’ababbi bano n’etuuka ku luguudo luno n’eremererwa,” bwe yagambye.
DAN MUWUMMUZA, MUVUZI WA TAKISI: Nali nvuga mmotoka nga nnyinyuse ku ssaawa nga nnya. Mba mpita ku Kaleerwe ku luguudo lwa Northern Bypass ne nsiba emmotoka nneeyambeko, mba nzira mu mmotoka abasajja bana ne bantaayiza. bannyagulula buli kimu, ssente za mukama wange emitwalo 30 nazo baazitwala.
Omusajja omu yankuba ekikonde ne mpunga, be banziba era siddanga ngulu.


text:
Wakiso
Namubiru eyattibwa mmotoka ya gavumenti
Bya Kizito Musoke
Dereeva wa gavumenti agambibwa okuvuga ng’atamidde ye yamalawo obulamu bwa Rose Namubiru nga October 22 2011 bwe yatomera bodaboda omugenzi kwe yali atambulira.
Gavumenti yasasula famire ya Namubiru obukadde bubiri kyokka n’okutuusa kati ssente zino tezituukanga mu baana be 10 be yaleka nga kati n’abaali basoma batudde waka tebakyasoma.
Ssente ezo obukadde obubiri zaawudde mu famire ya Namubiru bwe wabaluseewo obutakkaanya wakati wa bba w’omugenzi John Bisaso gwe yalinamu omwana omu n’abaana b’omugenzi omwenda. Abaana bagamba nti kitaabwe ono Bisaso ssente zonna yazitwala era ebbanga lyonna babadde babigoba ku poliisi nga tebamanyi nti yazitwala.
Namubiru ne muzzukulu we baali batambulira ku booda nga badda ewaka ne batomerwa mmotoka nnamba UG 2164A n’ebatta.
Emmotoka yasobola okukwatibwa era minisitule y’ebyobulimi n’eriyirira famire obukadde bubiri, kyokka abaana b’omufu bagamba bwali butono era kuno kwe bagasse okulumiriza kitaabwe atalabirira baana okubatwalako ssente zonna bamulekwa ne basigala nga bayagga.
Baatugamba tuggalewo fayiro bajja kutulabirira
Omusango baguggya ku poliisi:
Muwala w’omugenzi, Rebecca Nakasenge era nga y’azaala omwana Michael Muteesa eyamenyeka amagulu annyonyola ekyabaggyisaayo omusango:
Omwami gwe nategeerako erya Kasigwa yatusisinkana n’atutegeeza nga bwe yali owokutuyambako okulaba nga tufunayo ku buyambi. Yatugamba nti kino yali waakukikola ng’omuntu, si minisitule.
Poliisi e Wakiso baatusaba tukkaanye ne Kasigwa abeereko ky’atukolera kuba gavumenti omuntu afudde bamuliyirira emitwalo 20 gokka.
Oluvannyuma lw’okumatizibwa poliisi n’abantu abalala, twakkiriza ne tuggalawo fayiro, Kasigwa asobole okutusasula era nga yatusuubiza n’okutuyamba okuweerera abaana ng’okusoma kuzzeemu”.
Akulira poliisi y’ebidduka e Wakiso, John Senoga agamba: Abooluganda lw’abantu abaafuna akabenje bakkaanya n’abekitongole kya minisitule y’ebyobulimi ne basalawo okutegeeraganira wabweru era fayiro y’omusango baagiggalawo ku poliisi.
Engeri Kasigwa gye yagabanyaamu ssente
Rose Namubiru eyafiira mu kabenje yamusasulamu 2,400,000/- era zino Bisaso bba ye yazitwala, Ivan Sebunnya eyafiirwa mutabani we yamusasula 1,500,000/-, Michael Muteesa eyamenyeka okugulu baamuwa emitwalo 98, nnannyini piki yafuna emitwalo 78, Richard Semulema eyali avuga piki yafuna 1,120,000/-).
Nakasenge muwala w'omugenzi annyonnyola ebyaliwo.
Obuzibu ku ssente bujja
Nakasenge agamba: Ssente ze baatuwa zaali ntono, kuba mutabani wange okuva lwe natandika okumujjanjaba yaakatwala obukadde obusukka mu bubiri, era nga nkyamujjanjaba.
Obukadde obubiri bwe twafuna mu maama, Bisaso zonna yazitwala ng’ate akimanyi waliwo abaana bataano abakyasoma talina ky’atuyambako.
Wadde Kasigwa yali atusuubizza okutuyambako ng’okusoma kuzzeemu, essimu yagiggyako era tetuddangamu kumuwuliza. Tuli beetegefu okwongerayo ensonga zino mu boobuyinza tusasulwe ssente ezeegasa, tusobole okuweerera bato baffe”.
Eyali bba wa Namubiru ng'alombojja byonna.
Engeri akabenje gye kajja
John Bisaso (47) eyali bba wa Namubiru annyonyola:
Ku Lwomukaaga nga October 22 omwaka oguwedde mukyala wange Namubiru yapangisa booda okumuggya e Ssenge Wakiso emutwale e Kawanda.
Booda eno yali evugibwa omuvubuka Ronald Semulema, era yagituulako ne bazzukulu be Michael Muteesa (5) ne Dan Senkya(6). Baali baakalinnya nga banaatera okumalako Ssenge, mmotoka ya gavumenti eyali eva e Kawanda ey’ekika kya Double cabin nnamba UG 2164A eya minisitule y’ebyobulimi n’ebatomera.
Mmotoka eyakola akabenje omwafiira Namubiru.
Mmotoka yabakoona n’ebalinnyisa ekifunvu, Senkya yafiirawo ate Namubiru yafa luvannyuma ate Michael Muteesa baamutwala amenyese amagulu.
Ddereeva gwe balumiriza nti yali atamidde yadduka ng’akabenje kaakagwawo.
Abatuuze nga bakolaganira wamu ne poliisi y’e Naluvule, bassa abaali bagudde ku kabenje n’omulambo ku mmotoka yennyini eyabakoona ne babatwala mu ddwaaliro e Mulago.
Olwabatuusa mmotoka n’ekomezebwawo ku poliisi e Naluvule, era poliisi yayingiza omusango ku fayiro nnamba SD 13/22/10/2011.
Nga wayise wiiki bbiri ng’emmotoka eri ku poliisi tewali aginona, omusajja eyategeeza nti ye Kasigwa era nga y’akulira ebyentambula mu kitongole ky’ebyobulimi ekikola ku by’okunoonyereza yagenda ku poliisi omusango ne baguweereza ku poliisi e Wakiso.
Kasigwa yajja n’atusaba ebiwandiiko ku ssente zonna ze twali tukozesezza mu kujjanjaba abalwadde era n’atusuubiza nti nga ye omuntu yali waakuyamba ne ku ssente zonna endala ezaali zikozeseddwa era nga bino yabyogera n’akulira poliisi y’ebidduka e Wakiso, John Senoga alaba.
Kasigwa yatutambuza obwoya ne butuggwa ku ntumbwe oluvannyuma yatuwa ssente era omusango ne tuguggyayo ku poliisi era tetukyabanja.
Ebibuuzo ebyetaaga okuddamu
1 Lwaki poliisi yaperereza abooluganda okuggya omusango ku poliisi. Kituufu nti ddala gavumenti buli afa, emusasulamu emitwalo 20?
2 Kasigwa yajja wa obuvunaanyizibwa okuliyirira abantu bano ng’omuntu? Kyandiba nga kituufu oba aliko omusimbi gwe yeezibika?
3 Ssente ezaaliyirirwa abantu bano ani yazigereka era baasinziira ku ki? Nga kuba bamulekwa bagamba nti temwalimu kuteesa!
4 Poliisi etuuka etya okugabana ku ssente ze baaliyirira bamulekwa, kiri mu mateeka?
5 Lwaki poliisi teyaweereza musango guno mu kkooti, okusinga okugumalira ku poliisi?
6 Bw’aba nga Kasigwa ddala yali Mwesigwa, lwaki mu kiseera kino yaggyako essimu?


text:
Kampala
Abasuubuzi nga bazimba emidaala akatale lwe kaggya mu 2009.
AKAWUMBI ka ssente, Pulezidenti ke yaweereza abasuubuzi mu Park yard kaatandika okubaweebwa nga kayitira mu SACCO yaabwe eya Kampala United ParkYard Cooperative Savings & Credit Society.
Kajjira mu bitundutundu bya bukadde 200, 400 ne 400 mu mwaka gwa 2010 era ne zitandika okuwolebwa. Balondawo akakiiko okuddukanya SACCO eno akakulemberwa ssentebe Charles Lubega, akaalina okufuga okumala emyaka ebiri mu lukiiko olwatuula ku ssomero Buganda Road mu 2009.
Okusinziira ku mateeka agafuga SACCO, omusuubuzi yenna okufuna ku ssente zino yalina okusooka okwewandiisa ng’asasula 15,000/- n’aweebwa akatabo akalaga entereka n’eneewolaye.
Okuva mu 2011, abakulira SACCO baatandika okubanja abeewola ssente za Pulezidenti kuba zaaliko amagoba ga bitundu 17 ku buli 100 ng’ozizzaayo wakati w’emyezi mukaaga n’omwaka.
Ekibi abasuubuzi abamu kata beetuge kuba ssente zaabalemerera era abamu emidaala ne bagitwala. Abakulira SACCO bagamba mnti obukadde obusoba mu 700 bukyali mu basuubuzi; abasuubuzi bagamba nti ssente abakulira SACCO be baazeeriira oba okuzigabira abagagga mu Kampala Mw. Moses Eserait, maneja wa SACCO y’akatale ka Park Yard agamba nti omuliro ogwakwata akatale kano mu July wa 2011 gwagenda okubaawo nga baakazzaayo
obukadde 330.
Mw. John Bosco Lukwago, omu kubaali ku kakiiko akafuga akatale mu kiseera akatale we kaakwatira omuliro mu 2009, agamba nti Pulezidenti bwe yabasuubiza ssente ye n’abakungu okuva mu kibiina ekiyamba ku SACCO, n’abaava mu ofi isi ya RDC bawandiisa buli musuubuzi eyali akolera mu katale ku bwereere era baaweebwa ssente kubanga baali tebalina kye basigazza.
Nga ssente zituuse baazissaako obukwakkulizo ng’amagoba amayitirivu n’ebibonerezo ebyazigobako abasuubuzi, zaasigala mu baluganda, abako n’abemikwano era zagweera mu basuubuzi abakolera mu maduuka nga Mukwano, Cooper n’abaddukanya bizinensi ennene.
Abasuubuzi bagamba nti nga ssente obukadde 600 ze zaakajjawo, beekubira enduulu mu ofi isi ez’enjawulo okuli Minisita w’ebyensibimbi, ow’ebyenfuna, RDC n’endala ne boogera ebizibu byabwe kyokka tebaayambibwa.
Baagala Gavumenti esseewo akakiiko akabuuliriza ku ssente zino; abasuubuzi abaazifuna balagibwe ne ssente ze baafuna. “Mu ngeri y’emu twagala katulage ssente ezaasoloozebwa mu basuubuzi mu kwewandiisa omuwendo gwazo ne kye zaakola.
Bwe kitaakolebwe mu myezi ebiri tujja kuwaabira abakulira SACCO okukumpanya ssente zaffe,” Lukwago bwe yagambye.


text:
Ani yasanjaga Omutaka w’e Jjokolera ebiso n’amuleka ku mugo gw’entaana ng’ataawa?
James Kibombo yaakasimattuka okuttibwa emirundi esatu. Ogusembyeyo mu July w’omwaka guno, omutemu yamutemyetemye era ku kitanda e Mulago yasimbyeyo kitooke.
Kalondoozi wa Bukedde alaze enkaayana z’ettaka Kibombo z’alimu ne ssentebe w’ekyalo wamu n’omuserikale wa RRU, Kibombo z’agamba nti abamutemula ze bamulanga bamutwaleko yiika ze ebbiri kitaawe ze yamulekera mu 1989.
JAMES Kibombo omutuuze w’e Jjokolera mu Wakiso, aliira ku nsiko! Abatemu baakamwegezaamu emirundi ebiri okumutta ng’entabwe eva ku yiika z’ettaka ebbiri kitaawe Ssaalongo Stanley Kigere lye yamulekera.
Kibombo agugulana ne Ssentebe w’ekyalo kino Steven Ssekitooleko n’omuserikale wa RRU, Vincent Musoke agamba nti ettaka lino lirye kuba yaligula ku Ssekitooleko.
Enkaayana we ziva
Kibombo okumutuukako kaba katuubagiro ng’azina n’ow’enkutu! Mu maka ge e Nakyesasa- Jjokolera yaddukayo dda, emyezi esatu egiyise.
Agamba nti baakamwegezaamu emirundi esatu, ogwasembyeyo yasimbyeyo kitooke.
Abeng’anda ze tebagaba ssimu ye, bw’obeesibako ennyo bakulagirire gye yeekukumye buli omu akuuliita bibye! Oluvannyuma Kibombo nnamuguddeko mu Kampala, ate nno ng’anneetooloozezza gy’obeera yasoma bwambega!
Emboozi ye aginyumya bwati:
Kitange Stanley Kigere yagula ku mukulu munne Damiano Mugerwa ettaka lya yiika bbiri mu 1974. Nga bw’omanyi eby’edda ate ng’abantu b’emanyi tebaakola ndagaano, kyokka waliwo foomu ekkiriza okukuba ettaka likutulwemu, eno Mugerwa yagiteekako omukono nga July 12, 1974 era ettaka lyakubwa ne likutulwamu.
Wadde ng’ettaka lyali likutuddwaamu, naye Mugerwa teyawa taata kyapa. Waaliwo okugugulana okwatuuka ne mu RC, kyokka ebyembi Mugerwa ne taata bombi ne bafa mu 1989.
Olw’okuba emisango gyali gigenda mu maaso n’okuwozebwa, famire yaffe yasigala ng’ewoza n’eya Mugerwa, okutuusa LC II eyali ekulirwa Mw. Kaye lwe yasala omusango nga tubawangudde.
Kino Ssekitooleko teyakikkiriza era yagenda mu maaso n’okwagala okwezza ettaka. Yagenda n’ajingirira ekyapa okuva mu mannya ga kitaawe Mugerwa n’akizza mu gage ne kaviti eyali ku ttaka n’agisazaamu.
Atandika okutunda
Ku Jjokolera tulinako yiika ezisoba mu 90, kyokka zino ebbiri ze ziriko enkaayana era ze zinzisa. Ssekitooleko bwe yalaba eby’okutunda mbimulemesezza n’afunayo omuserikale wa RRU Vincent Musoke eyajjanga ku kyalo entakera ng’akaalakaala n’emmundu.
Ono baatandika okukolagana naye, ng’agamba nti yamuguza ettaka lino, era n’atandika n’okuzimbamu akayumba oluvannyuma kibuyaga ke yasuula. Omuserikale ono amaze ebbanga ng’atuliisa akakanja.
Yasooka kutema lusuku lwa yiika emu olwali lusimbiddwa ku ttaka kuno, n’azzaako okusiba ekikomera n’okwonoona entuumu z’amayinja gange.
Tulina omusango mu kkooti, wabula buli kiseera Kibombo asaba gwongerweyo mbu akyategeka mpapula zikwata ku ttaka lino, naye ng’ekituufu tazirina kuba ettaka si lirye.


text:
Omusuubuzi ng’abala ebitabo okulaba bizinensi ye bw’ekola.
Omwaka bwe guba gutandika gulabika ng’omuwanvu, era nga tewali atuwalirizza ne twetema okubaako bye tutuukiriza nga tegunnaggwaako, kyokka ne gutuddukako nga tulaba era okukkakkana nga bingi bitulemye.
Omwaka guno bwe gwali gutandika nnakugamba nti omuntu yenna ayagala okukulaakulana ateekwa okubaako n’ekiruubirirwa eky’oku ntikko nga kino ky’azimbirako ebintu byonna by’akola mu bulamu.
Bw’oba olina ekiruubirirwa kitegeeza nti buli ky’okola buli lunaku kirina okuba nga kikuyamba okutuukiriza ekiruubirirwa kyo eky’oku ntikko.
Olw’okuba ekiruubirirwa eky’oku ntikko tetuyinza kukifuna mu lunaku, omwezi oba omwaka gumu, tussaawo ennyingo ez’enjawulo ezituyamba okusigala ku mulamwa n’oluvannyuma tulyoke tutuuke ku kiruubirirwa kiri.
Olw’okuba ekiseera mwe tusuubira okutuukira ku kiruubirirwa kino kiba kiwanvu ate nga mulimu ennyingo ez’enjawulo, kye tuva ebiseera bino tugenda nga tubikutulamu nga bwe tubiwa ekkatala.
Buli kitundu kye tusazeemu kwe tusimba akapande akanaatujjukiza obuwanguzi oba okuwangulwa kwe tutuseeko.
Okugeza bw’oba oyagala okulima emmwaanyi, omwaka bwe guba gutandika osalawo nti nteekwa okulima emmwaanyi. Ekimu ku by’olina okusooka okufuna ly’ettaka, kuno n’ozzaako ebikola ku ttaka, n’ozzaako endokwa, jjukira olina okufuna abakozi, n’ebirala ebiringa ebyo.
Bino oteekwa okubiwa ekiseera w’olina okubikolera. Okugeza oyinza okugamba nti February w’anaatuukira nteekwa okuba nga mmaze okugula ekibanja oba ettaka.
Oyinza okugamba nti April w’anaatuukira nteekwa okuba nga mmaze okusimba. Oyinza okugamba nti June w’anaatuukira nteekwa okuba nga mmaze okubikka oba okussaako ebijimusa era oyinza okugamba nti December w’anaatuukira nja kuba mpezezza yiika ttaano oba 10.
Nnakugamba nti emyezi gino bwe giba tegikwanguyira ebintu bisibe ku nnaku enkulu. Okugeza oyinza okugamba nti Paasika w’eneetuukira nja kuba nkoze kino, ate n’ogamba nti olw’Abajulizi we lunaatuukira nja kuba mmaze kino. Omulala ayinza okugamba nti Iddi esooka erina okunsanga nga ntuukirizza kino ate omulala n’agamba nti Ameefuga gajja kusanga nkoze kino.
Zino ennaku zikuyamba buli kiseera okutta akadde n’oddamu ne weekubamu tooki ozuule oba nga ddala okyali ku mulamwa. Bw’ozuula ng’okyali ku mulamwa kikuwa amaanyi okweyongerayo ate bw’okizuula nti olina by’ototuukirizza nakyo kikuyamba kuba olina okuzuula lwaki ebintu tebitambudde nga bw’obadde obyagala.
Bw’oba onoonya ekikugaanye okutuuka ku buwanguzi mu kiseera ekyo, kikugwanidde okutunula enkaliriza ate mu bwesimbu ozuulire ddala ekikugaana okugenda mu maaso. Nkwegayiridde weewale okunoonya ebyekwaso. Sooka weekubemu tooki ggwe kennyini kubanga ebintu ebisinga nnyini byo y’abyettira.
Bw’omala okwekubamu tooki tereeza mangu ebikyamu by’ozudde n’ebyo by’olowooza nti byakoleddwa bantu balala bitunuulire ng’obunafu bwo kuba singa wali ofuddeyo mu ngeri entuufu osanga tewandikolaganye na muntu mukyamu akulemesezza okutuukiriza ebiruubirirwa byo.
Weewale ebyekwaso. Jjukira nti nnakugamba nti omuntu bw’aba yasazeewo kufuna byekwaso tebiyinza kumubula. Naye kino okukiggyawo sooka weebuuze nti naye mu mbeera eno enzibu bweti, teriiyo muntu n’omu atuukirizza oba waakiri afunyeeyo ebitundu 60 ku 100 kw’ebyo bye yali aluubirira?
Nnoonya bulungi ojja kubasangayo, ekitegeeza nti embeera ne bw’eba mbi etya olina akatono k’osobola okutuukako wadde nga sipiidi eyinza okubeera entono.
Tandika kati omwaka
Naye nno ne bw’oba tolina ky’otuuseeko mu kiseera kino leka kuggwaamu maanyi. Ggwe omwaka gwo gutandikire wano era ogambe nti guno we guggweerako nteekwa okuba nga bino mbikoze.
Twagamba nti kikulu nnyo okufuna ekiruubirirwa ate n’okiwandiika wansi. Bwe kiba kisoboka n’okuba n’ekifaanyi ky’oyagala okutuukako n’okitimba awantu ate bw’oba oyagadde oyinza n’okukitegeezaako omuntu gwe weesiga ate akukwasa ensonyi, oluusi nno ayinza n’okubeera omwana wo, anaakuyamba okukujjukiza obweyamo bwe wakola.


text:
Namukabi (ku ddyo), Kasozi ne Kamoga nga bali ne Kakyo ku poliisi.
ABAANA balumirizza bazadde baabwe okubatumanga ku kkubo okulonda emmere eyokulya awaka buli lunaku.
Nelson Kasozi 10, Anatoli Kamoga 4, Aisha Namukabi 11 abasomera ku St. Martin e Mulago be baakwatiddwa ne batwalibwa ku Poliisi y’oku Kaleerwe oluvannyuma lw’okubasanga nga balonda emmere ku luguudo.
Abaana bano baalumiriza nnyaabwe, Janat Nakibuule omutuuze mu Katale Zooni ku Kaleerwe okubatumanga ku Kaleerwe okulonda emmere.
Kasozi yategeezezza nti buli lunaku nnyaabwe yabagamba nti okugenda ku ssomero bamala kulonda emmere gye banaalya nga bakomyewo ku ssomero. Kino oluusi kibalemesa okusoma.
Kamoga ow’emyaka 4 yategeezezza abaserikale nti kitaabwe, Francis Lubega akola mu kkampuni emu mu Kampala tayagala kugula mmere waka naye buli lw’akomawo agisaba.
Nakibuule yadduse naye poliisi yakutte Sandra Natukunda muganda we eyategeezezza nti takimanyi nti emmere abaana balonda nnonde.


text:
Kampala
Akatale k’e Kibuye, akamu ku obwo Lukwago bw’ayagala okuddiza Mmengo.
Bya HANNINGTON NKALUBO
LOODI meeya wa Kampala, Erias Lukwago awandiikidde katikkiro wa Buganda J.B Walusimbi n’amuwa olukalala lw’ebintu bya Gavumenti ya wakati ebitudde ku ttaka lya Mmengo n’agamba nti ayagala kubimukwasa bidde mu mikono gye .
Yategeezezza nti Gavumenti emaze emyaka mingi ng’ekozesa ebintu bino awatali kusasula nnannyini ttaka (Mmengo) n’agamba nti ye ng’omusajja Omuganda agenda kubikwasa Katikkiro obutasukka mwaka guno.
Loodi meeya mu bintu bye yatadde ku lukalala mulimu obutale, amasomero, amayumba agapangisibwa, amalwaliro n’ebitebe by’amagombolola.
OBUTALE
Aka Wangegeya akazimbibwa kati , Nakulabye ,Bakuli, Kibuye ne Mengo nga bwonna KCCA yabweddiza mu 1969 era ebbanga lyonna Gavumenti (KCCA) ebadde ebukozesa nga tesasula Mmengo wadde ennusu.
EBITEBE BY’AMAGOMBOLOLA
Ggombolola ya Makindye ne Kawempe. Bino bitudde ku ttaka lya Kabaka kyokka Mmengo ebadde tesasulwa.
AMAYUMBA
Estate za Kisingiri e Mmengo nga zino agamba ziri ku Block 4 ne Poloti 325, 326,327,328,348. Zino zipangisibwa abaserikale ba UPDF ekiseera kino kyokka tewali wadde ennusu Gavumenti gy’esasula Mmengo .
Yagambye nti zino tewali ndagaano yonna gy’agenda kunoonya nga waakuzizzaayo bulambalamba nga tateesezza.
AMALWALIRO
Ku malwaliro, loodi meeya Erias Lukwago yeewunyizza nnyo engeri Gavumenti gy’etasobola wadde okusaba liizi ku ttaka lya Mmengo esobole okukkirizibwa. Yagambye nti agenda kuzzaayo amalwaliro okuli Kitebi, Kawaala, Kisenyi ne Kyamula .
Yagambye nti Gavumenti bw’eba eyagala esabe liizi mu butongole ereme kulaga ng’ettaka eryayo.
AMASOMERO
Amasomero okuli Nabagereka pulayimale mu Kisenyi, Katwe pulayimale, Namungoona- Kigobe, Kitebi pulayimale ne Kitebi Secondary, yagambye nti ettaka kwe gali lya Mmengo kyokka Gavumenti egavunaanyizibwako tesasula busuulu.
Lukwago yasabye Katikkiro yeetegereze bulungi olukalala lw’ebintu by’amuwadde okukakasa oba byonna abitaddeko n’asuubiza okwongerako ebirekeddwa ebbali.
“Ng’enda kuyita olukiiko ku ntandikwa ya September tusalewo lwe tunaakwasa Katikkiro ebintu bino kubanga tetugenda kubiteesaako, “Lukwago bwe yagambye. Disitulikiti ezitali zimu nga Mukono ne Kiboga zo zazzaayo ebintu bya Mmengo kyokka nazo zigamba nti zikyalina okusoomoozebwa kunene.
Okusoommoozebwa okumwolekedde
OWA KIBOGA ISRAEL IGA EYAZZAAYO AYOGEDDE.
Loodi meeya alina okusoomoozebwa kunene kubanga Kampala obutafugibwa tteeka nga lya gavumenti ez’ebitundu, gavumenti etunuulira nnyo buli kintu mu Kampala ate ng’ ebintu bino tebirina kikulu kya nnyo ku kuzzaayo.
Ffe e Kiboga twabizzaayo dda kyokka tetwafuna kulung’amizibwa bulungi ku ngeri gye tubizzaayo era tukyalina okusoomoozebwa.
Ebintu byonna Mmengo y’eteekeddwa okuyamba ku loodi meeya Lukwago nga tannaba kubibakwasa. Mmengo eteekwa okuba ng’emanyi bulungi ebintu byayo era nga byonna biriko ebiwandiiko ebisobola okuyamba Lukwago.
Nze we nnayingirira mu ofi isi ya ssentebe wa disitulikiti e Kiboga, nasanga tewali wadde fayiro yonna eyogera ku bintu bye twazzaayo era mu kiseera kino tukyagezaako okugigatta awamu nga tuyambibwako Mmengo kubanga kati tulina ekizibu ku Ggombolola y’e Bukomero nga waliwo okutunda ettaka kungi mu nkola eteri nnambulukufu.
Lukwago ateekwa okuba ng’akolera wamu ne Mmengo obutakaluubirizibwa n’okumanya ebintu byennyini by’azzaayo era nga biriko fayiro. Ku ludda lwa Gavumenti nayo kyetaaga kikkiriziganyizibweko waleme kubeerawo kusika muguwa.
Bakansala ku lukiiko lwa Lukwago bawagidde entegeka eno ne bagamba nti balinda lukiiko lw’agenda okuyita bagiteeseeko.
Kansala Sulaiman Kidandala Sserwadda, Joseph Mujjuzi, Allan Ssewanyana, Haawa Namugenyi, Henry Lukwasa, n’abalala baawagidde loodi meeya ne bagamba nti balinda lukiiko lwokka bamuwagire.
Omwogezi wa KCCA atangaazizza
OMWOGEZI wa KCCA, Peter Kauju yagambye nti bo ng’abakozi ba gavumenti abakulirwa dayirekita wa Kampala, Jennifer Musisi Ssemakula tebalina kye bamanyi ku nsonga eyo.
“Tewali kiragiro kyonna kuva mu gavumenti wadde palamenti ku nsonga eno . Ffe tukolera ku biragiro bya gavumenti . Gavumenti ky’egenda okutugamba ku bintu ebyo kye tugenda okukola naye ekiseera kino ebyo bya Loodi Meeya ffe tetubimanyiiko” Kauju bwe yagambye.
Kauju yagasseeko nti ebintu ebyo bwe biba nga byakuzzibwayo nga Lukwago bw’agamba, takikola yekka .
Gavumenti eya wakati y’erina obuyinza obusalawo ku bintu bino nga waliwo amateeka agagobererwa naye kati bo tebalina kye bamanyi.


text:
Nateete
Kisolo ne kabiite we Faridah.
TAATA w’omuwala olumuwadde Kurani, n’akkiriza okuwaayo muwala we eri Omusuubuzi wa mmotoka e Dubai, Sultan Kisolo akolera mu kkampuni ya Kampala Modernity.
Hajji Kaaya Ggaliwango ow’e Nateete-Wakaligga ye yabuze okufa essanyu mu birabo byonna eby’ebbeeyi abako bye baamutwalidde bwe yatunudde ku Kurani n’ekifaananyi kya Kabaka n’agamba nti “Mwana wange Kisolo nzikirizza okukuzaala kuba ntegedde otya Katonda ate oyagala n’Obwakabaka”.
Omukolo gwabaddeko obubadi, omuko Kisolo bwe yalabye ku Faridah ng’azze okubuuza n’asituka we yabadde atudde n’atandika okumukasukira ssente mu ngeri y’Ekinigeria nga bamuwerekeddeko bwe bamukubira enduulu. Abayimbi abaasanyusizza abantu mwabaddemu; Maureen Nantume, Haruna Mubiru, Henry Mayanja kafulu mu kunyonyogera ennanga, Martin Angume n’abalala.
Mu kusooka ng’abako baakatuuka mu kidaala, enkuba yabataataaganyiza bwe yatonnyedde kumpi essaawa nnamba. Baaleese kalonda w’ebintu omwabadde, ente bbiri, embuzi, entebe, firiigi, sukaali, ne kalonda omulala.
Kisolo mukazi we yamutonedde mmotoka ey’ekika kya Nadia. Aboogezi b’omukolo kwabaddeko, Hajji Musa Ssebirumbi, ne Juma Kakomo abaanyumisizza ennyo. Sheikh Obedi Kamulegeya n’abalala bangi.
Mmotoka Kisolo gye yatonedde Faridah.
Irene Kyeswa yayanjudde swiiti we Andrew Mwase mu maka ga kitaawe Godfrey Kyeswa e Nabuti Mukono. Abagole babeera mu Amerika. Ate Kyeswa musuubuzi omututumufu mu Kampala era omukolo guno ogwaliwo nga January 7,
2012 gwetabwako abagagga ba Kwagalana.
Constantine Odongo, omusunsuzi w’amawulire mu Saturday Vision yawasizza kabiite we Rosemary Nakyeyune nga February 18, 2012 mu Klezia ya Our Lady of Africa Mbuya. Abagenyi baabasemberezza ku Royal Hotel e Bugoloobi.
Sophie Mubiru yayanjudde ddaali we Daudi Griffin mu maka ga kitaawe e Kololo. Bombi babeera Bungereza
Moses Konde yawasizza Hasifah Nakakande nga November 17, 2010 mu Kkanisa ya Ntinda Church of Uganda. Beebaza Muky. Jane Namayirira ne Mw. Stephen Kabuye eyali Meeya w’e Ntebe olw’okubayamba ku mbaga.
Kansala ku lukiiko lwa Munisipaali y’e Makindye, Emmanuel Kintu awonye empewo y’ekiro. Baagattiddwa ne mwana munne Prossy Bridget Birungi mu Klezia ya Christ The King nga December 10,2011. Abagenyi baabwe baabasemberezza mu Seven Trees Garden e Kololo.
Susan Nalwoga yayanjudde swiiti mutima we Ken Jemba mu maka ga kitaawe e Namungoona nga February 26, 2012. Omuyimbi Dr.Hilderman (ku kkono) ye yabadde kalabaalaba wa Jemba
Dennis Rogers Onyami ne Esther Mangeni baajaguza okuweza emyaka 20 mu bufumbo. Baagattibwa mu kkanisa ya St. Peters e Tororo. Beebaza Katonda olw’okubakuuma.


text:
Faridah Bukenya yayanjula omwagalwa we, Sultan Kisolo mu maka ga kitaawe Haji Bukenya e Wakaliga.
Emmanuel Ashaba ne nnalululungi we, Elizabeth Nagujja baagattiddwa nga April 21 mu Kkanisa ya Miracle Centre e Lubaga. Oluvannyuma baasembezza abagenyi baabwe e Ntinda.
Dr. Michael Lukoda Omusuubuzi w’omu Kampala awonye empewo y’ekiro bwe yeefunidde mwana munne Margaret Kabasweka n’amukuba embaga mu Lutikko e Lubaga. Oluvannyuma baasembezza abagenyi baabwe ku Graceland Gardens ku lw’e Ggaba.
Sharon Nasasira yayanjudde ddaali we Charles Gumira mu maka ga kitaawe ku kyalo Kamagali mu ggombolola y’e Mpefu mu Disitulikiti y’e Kibaale nga April 14, 2012.


text:
KiNZIZAAMU amaanyi olw‛okumanya nga bwe muli bimuli mu maka gammwe bannammwe bye batunulako ne bafuna akamwenyumwenyu.
Eno y‛ensonga lwaki buli lwe nfunawo akadde mbeebaza obutakoowa kwefaako n‛okwekuumira ku mulembe. Naye nno newankubadde okwekolako n‛okweteekamu ssente ku nsonga eno nkuwagira, naye waliwo abamu ku mmwe abayita we mwandikomye.
Ssente nnyingi ezandikoze ku bintu ebirala ebikulaakulanya amaka gammwe muzizza mu kwekolako. Bangi ssente ze muteeka mu kwebyula zigula ekibanja kiramba e Wakiso.
Kuno kwe mutadde n‛okweyerusa era bangi ku mmwe gwabafuukidde mulimu omutongole gwe mukeera okukola buli lunaku. Mwayingiramu n‛omuze gw‛okuvuganya nga buli bbanga oyagala kulaga banno bw‛obasingako.
Mu ngeri endala ebiseera bye mwandibadde mukolamu ebintu ebirala mubizza ku mulimu guno y‛ensonga lwaki muwadde obwavu ekyanya okwegiriisiza mu maka gammwe.
Mumanyi n‛okukeerewa ku mirimu ne ku mikolo emirala lwa nsonga eno. Ebyo byonna ng‛obitadde ku bbali,abasajja mubamazeemu akaagala.
Munno ayinza okuba nga yakwagala lwa langi yo eyakatakketakke kyokka laba bw‛osalawo okweyerusa okukira ettungulu.
Abamu muyitawo nnyo olususu lwammwe ne lutuuka okufuna amagondogondo ng‛ag‛emmondo. Bwe mubeera mu kisenge kyammwe ne weeyambula munno abula kukudduka lwa nsonga nti okirako gano amakerenda aga "ddobolo kkala".
Amagezi ge mbawa ku nsonga eno,kwe kumalanga okukkaanya ne bannammwe nga temunnatandika kwekolako
Munno bw‛aba tayagala weeyeruse, siraba nsonga lwaki olemerako.Mukozese ebizigo ebitereeza olususu okusinga okweyerusa n‛okufuuka emboozi ku kyalo. Akuume.


text:
Kampala
Kazambi ng’akulukutira mu katale ka Bivamuntuuyo.
Bya Moses Lemisa
ABATUUZE n’abasuubuzi b’omu katale zooni ku Kaleerwe basabye abavunaanyibwa ku kazambi eyabomose n’akulukutira mu kitundu kyabwe babayambe.
Baakulembeddwaamu Solomon Kajjubi Ssentebe w’ekitundu kino, eyategeezezza nti kazambi amaze wiiki emu n’ekitundu kyokka buli lwe bakubira abavunaanyizibwa ku kazambi babagamba nti bajja, babe bagumu.
“Kye mmanyi nti kazambi ava mu ddwaaliro e Mulago naye simanyi lwaki abavunaanyizibwa ku nsonga eno tebayamba bantu,” Kajjubi bwe yategeezezza.
Kazambi ono akulukuta okuva e Mulago n’ayita e Kyebando okutuuka ku Kaleerwe kati awafuse ekyenyinyalwa olwekivundu n’ensowera ebivaamu.
Kino kituusizza abamu ku bafumbi b’emmere okugira nga bawummulamu kuba tekyali kasitoma asobola kulya mmere gye batundira awakulukutira kazambi.


text:
Wakiso
Nakabaale ng’awa embizzi omuddo.Ekif; MOSES LEMISA
Bya MOSES LEMISA
SINSINKANA omulunzi w’embizzi enzungu eziweza ffuuti 7 n’ekitundu.
Kigongo Nakabaale 45, omutuuze w’e Wabitunda Kiwoko mu disituliti y’e Wakiso, agamba nti embizzi zimuyambye okuyimirizaawo amaka ge.
Natandika n’akabizzi kamu mu 2002 nga kati mpeza embizzi 30 enkulu n’obuto 20.
Embizzi nfuba okuziriisa obulungi enkazi ne zisobola okuwaka ku myezi mukaaga.
Embizzi eba eggwako okumala emyezi esatu ne wiiki ssatu n’ennaku ssatu olwo n’ezaala.
Bw’emala okuzaala ngiyisaako emisalo esatu ogwokuna ne ngiwa ennume okugirinnyira.
Kino kigiyamba obutadirira g’emaze okuzaala. Ekika kyennunda, embizzi zitera kuzaala obwana obuli wakati wa 8 ne 12.
Embizzi ensajja ziba mpanvu. Ntera okuzitunda nga ziwezezza kkiro nga 250.
Eno bagigula ku 1,200,000/ enkazi zitera kuba na kkiro 90 nzitunda emitwalo 80.
Embizzi si nzibu kulabirira kuba zirya buli kimu. Bwe mba sirina ssente za kugula birungo nziriisa ebimere bye nkung’aanya mu batuuze n’omuddo.
Buli wiiki nzifuuyira nga nkozesa endagala ly’ente kyokka ebipimo byawukana kuba eddiba ly’embizzi linafu.
Okulunda embizzi kinnyambye nnyo okuweerera abaana abange n’okulabirira Famire, nfunyeemu ebirungi bingi era sijjulira mulimu mulala.
Nfunyeemu emikwano kuba abantu bangi bajja wano okubasomesa engeri gye ndabirira embizzi ne zisobola okugejja.


text:
Omwana ono mutabani wa Rashid Odong. Odong yattottoledde Bukedde eyamusanze mu maka ga bakadde be e Wakisi-Wakikola nti, “Omusomesa Kintu yatuwa homuwaaka owa SST era yatuwa ennamba 30. Nnaddayo awaka ne nkolako ennamba ezimu, ze nnali ssimanyi ssaazijjuzaamu ne ng’enda ku ssomero enkeera.
Yatusaba homuwaaka ne tumuwaayo era abataamumaliriza yatuyita mu maaso okutukuba. Yasookera ku nze, ng’amaze okunkuba nnawulira obulumi bw’amaanyi mu mugongo ne batusiibula okudda awakaâ€.
Yayongeddeko nti enkeera yalemwa okuddayo ku ssomero olw’obulumi era waayitawo wiiki omusomesa Stephen Isabirye n’ajja awaka okulaba ekyali kimulemesa okusoma. Omwana bamuwadde ebitanda mu malwaliro ag’enjawulo omuli ne Mulago naye embeera esajjuka busajjusi. Kati abazadde baamuzza waka olw’okubulwa ssente z’obujjanjabi.
Akulira Poliisi y’e Kiyindi, Aurelio Amone agamba nti omusomesa Kintu baamuggulako emisango ku fayiro nnamba SD: 12/28/6/2011 ne CRB 122/2011 kyokka yayimbulwa ku kakalu ka poliisi oluvannyuma lw’okukkaanya n’abazadde ajjanjabe omwana okutuusa lw’anaawona.
Kintu agamba nti yakuba Odong embooko bbiri zokka naye waayitawo wiiki emu n’ava ku muti gw’omuyembe n’agwa ate n’ente ya kkojjaawe yamutomera naye ab’awaka ne bakisirikira era wano we yatandikira okubeera obubi.
Agamba nti yafuna obutakkaanya n’abazadde b’omwana n’akomya okumujjanjaba nga July 29, 2011 era abadde yaakamusasaanyizaako 2,026,500/-.


text:
Kampala
- Mu Kampala bayingirawo kiro n’ebbaasi eziva e Rwanda
- Ku kukuba obwamalaaya bagasseeko okuzina ebimansulo
- Beerimbika mu bayizi ba yunivasite
Bya Martin Ndijjo
ABAWALA n’abakazi okuva mu mawanga ag’omuliraano naddala Rwanda bawambye akatale k’okutunda akaboozi k’ekikulu mu Kampala.
W’osomera bino ng’abawala Bannakampala abali mu bizinensi eno basattira kyokka nga tebalina gye bayinza kuloopa kubanga bizinensi yaabwe ey’okulejjesa emibiri teri mu mateeka.
Ekireeta ebiwala Ebinyarwanda lwakubanga abasajja ba kuno bwe bituuka ku kuta akaja tebeekwata ng’abewaabwe. Ate n’amasanyu agali mu Kampala mangi ekitegeeza nti akatale ka bamalaaya kagazi okusinga e Kigali.
Abakazi nga bali ku luguudo ekiro.
Abawala bano obwa malaaya babututte ku mutindo omulala ogwa ‘kiraasi’ (Corporate prostitution). Bamalaaya ba kuno obudde bwe bamala ku nguudo nga basiiya abasajja abayitawo n’okubawemula, bano abava e Rwanda obasanga mu bifo eby’ebbeeyi ebisanyukirwamu ne ‘bamusibattaayi’ bayite abakozi b’omu ofiisi n’abakungu ba gavumenti ababagula n’okubacakaza. Nga wabasanze, oyinza okulowooza nti nabo badigize sso nga bali ku bizinensi.
Bayingira batya mu ggwanga?
Okunoonyereza okukoleddwa kulaga ng’abawala abasoma ku yunivasite n’amatendekero amalala aga waggulu bakwata kisooka mu ba ‘market seller’ (nga Bad Black bw’ayita obwamalaaya) abali mu Kampala.
Mu mbeera eno, n’abawala abava e Rwanda n’amawanga amalala ageetoolodde Uganda bangi bava ewaabwe nga balimbye nti bayizi ba yunivasite. Abamu bagamba bazze kuno kukola kunoonyereza (oba babeera bategeeza kunoonyereza ku nneeyisa z’abasajja ba kuno mu buliri? Nze naawe).
Bangi bayingirawo ku Lwakuna ekiro nga beetegekera wiikendi.
Batuukira mu saluuni okubayooyoota olwo ku Lwokutaano ne beeyiwa mu bifo ebisanyukirwamu eby’ebbeeyi abasajja abalina ssente gye bacakalira.
Okuva e Kigali bajjira mu bbaasi. Solomon Twesigye, omu ku baddereeva ba bbaasi ezigenda e Rwanda (erinnya lya kkampuni mw’akolera lisirikiddwa) agamba nti Olwokuna ekiro ne Mmande ze zimu ku nnaku ze basinga okukola olw’abawala abangi ababa bajja e Kampala ate ku Mmande nga baddayo.
Olw’abawala bano okuba nti bali ku katale, waliwo n’abantu abagezigezi abakola obwabbulooka ne babaleeta okwetunda mu Kampala. Bano bakolagana n’abaddukanya ebifo ebimu ebisanyukirwamu.
Babatendeka n’obukodyo obwenjawulo bwe bakozesa okusikiriza abasajja n’okubakuula.
Bamalaaya boogedde
Wiiki ewedde nnagimazeeko ntambula mu bifo ebisanyukirwamu.
Mu kifo ekimu okumpi n’ekibangirizi ky’eggaali y’omukka nasanzeemu abawala babiri abanyirira ng’ebinya.
Nnabeeyanjulidde nga Michael nabo ne bang’amba nti bayizi mu yunivasite emu. Omu yeeyise Anita, omulala Martha.
Mu kifaananyi ku ddyo, ekyana nga kisazeeko omusajja mu kifo ekimu mu Kampala.
Oluvannyuma lw’essaawa nga bbiri Anita yang’ambye mmuwerekereko ebweru kwe kunkuba akaama nti si muyizi nga bwe yasoose okwogera wabula muwala mucakaze era bwemba njagala okwesanyusaamu naye takirinaako buzibu kasita muwaayo ku ssente.
Nnamubuuzizza ssente mmeka kwe kunziramu nti doola 40 (gy’emitwalo nga 10 eza kuno) ne nneesika. Nnamugambye nti nsaaga nze siri muguzi. Gye byaggweeredde ng’ambuulidde engeri gye bajjamu muno era nti waliwo omugagga abaleeta kuno okukuba obwamalaaya.
Yannyonnyodde nti basooka kubatendeka. Yagambye nti ssente eziri mu Kampala ye tazirabangako kubanga wiikendi emu asobola okuddayo n’emitwalo 50.
Kati be bazina n’ekimansulo
Ng’oggyeeko okuwamba akatale k’obwamalaaya, abawala bano era bawambye n’emirimu emirala Bannakampala gye babadde bakola omuli okuzina ekimansulo.
Yadde nga gavumenti evuddeyo okuvumirira amazina g’ekimansulo kubanga ga buseegu, amazina gano gakyakolebwa mu bifo ebimu mu nkukutu.
Omuwala ng’azina yeekulukuunya ku musajja mu Kampala
Olwa bannannyini bifo bino awamu n’abategesi okwagala okutega ssente, kati bettanidde nnyo okuleeta ebiwala bino ebyamyuka entumbwe olw’abasajja ababyesunga okulaba obwereere bwabyo.
Kigambibwa nti ebyana by’e Rwanda byo tebyekwata musoobooza ng’ebya kuno.


text:
Kampala
KATI kafuuse kagenderere. Poliisi yeeraze nga tesobola kuwaaba bmusango gwa nnaggomola, nga ogw’obutujju oba ogw’okulya mu nsi olukwe n’egusinga.
Bukya Uganda yeefuga, emisango egy’engeri eyo poliisi gyagisibira ddala enkalu. Anti mingi gy’etutte mu kkooti ne gigobwa olw’obutabaako bujulizi bumala, oba olw’okuba ng’okunoonyereza kwagyo kubadde kwa kijega.
Ku misango emirala nga egy’okubba enkoko, oba okubba amawolu mu kiyungu, ku egyo poliisi yeefuumuula bwefuumuuzi ng’omunafu alima awagonda.
Naye ku misango gy’obutujju poliisi yaffe njega nnyo, era eyo y’ensonga lwaki ne be yawawaabira ku by’e Bugerere kumpi bonna bejjeeredde ne bayimbulwa.
Nga e eky’obujega bwa poliisi okuba nga kikubye Gavumenti ensonyi ezitagambika, naye era kibonyaabonyezza nnyo abantu nga batulugunyizibwa era nga basibirwa obwemage mu makomera.
Kino kigambo kyansonyi nnyo naddala mu kiseera kino poliisi ng’ekulirwa omusajja omuyivu ennyo mu byamateeka ne mu by’okunoonyereza ku byemisango, Lt. Gen. Kale Kayihura era nga n’ebitongole ebiwaaba emisango bijjudde bayivu. Kyokka eby’okuyiga n’okutendekebwa tebikoma. Era eyo y’ensonga ereeseewo obwetaavu.
Ebitongole bya poliisi ebikola ku kunoonyereza era n’okuwaaba emisango, byonna babiyiwe, ababirimu baddeyo mu kutendekebwa kubanga balaze obujega obw’ejjingirizi mu mirimu gyabwe.
Eky’omukisa ekiriwo kwe kuba nti poliisi bwejegese mu mirimu gyayo, ate kyo ekitongole ekiramuzi ne kyongera bwongezi okulongooka. Abalamuzi balabikaogwabwe ogw’okuwozesa n’okusala emisango owa mateeka, bagukutte kannabwala.
Naye nno poliisi y’eyamba abalamuzi okusala emisango egy’ensonga. Awo nno poliisi yo bw’eremererwa okukola obulungi n’okutuukiriza emirimu gyayo, ekyo kyokka kisobola n’okuleeta enkenyera mu byobulamuzi. Ate ebyobulamuzi bwe bijja enkenyera awo ate guba gujabagidde.
Anti ebyobulamuzi biyongobera, abantu ne bakuumirwa mu makomera, nga bano ab’eby’e Bugerere abamazeeyo emyaka ebbiri be ddu, kyokka ku nkomerero ne kizuulwa nga tebalina misango gye bazza.
Era awo Ddwaddwaddwa Mumansa we nkikinalira ne mbuuza nti lwaki obujega bwa poliisi mu by’okunoonyereza n’ebyokuwaaba emisango tebunogerwa ddagala?
Gavumenti erikomya wa okutunuzibwa ekiwekete olw’obujega bwa poliisi yaayo? Ebyo byonna bitambulira ku nfuga ey’amateeka era essa ekitiibwa mu ddembe ly’obuntu. Okwawukana ku ebyo olwo ensi eba etuuse okugwa eddalu lyenyinni ekkankada. Sikulimbamu naakatono kokka.


text:
Kampala
BAGAMBA nti ekitta omukwano kuwola na kwazika. Okulya amabanja nootogasasula kikuteeka mu buzibu. Bwe kityo Pulezidenti Museveni yakoze bulungi okusasula ebbanja mukadde we muzeeyi Byanyima ly’abadde abanja Gavumenti ery’obuwumbi obuna n’ekitundu. Museveni ne mukadde we Byanyima babadde bakaliira ku njala olw’ebbanja eryo erya Gavumenti eyamuyiikiriza n’ewamba ettaka lye n’erisenzaako abantu abaamuttira ente ze kyokka n’egaana okumuliyirira.
Wabula ekikolwa ekyo Museveni kye yakoze, tasaanye kukikomya ku
Byanyima yekka. Leka eno ebeere ntandikwa ya Gavumenti okusasula amabanja agagireebeetera mu bulago, agagittidde emikwano.
Ku mikolo gy’okukuza emyaka 19 bukya Kabaka Ronald Muwenda Mutebi
atuula ku Nnamulondo egyabadde ku ssaza e Ssentema mu Busiro, Gavumenti teyakiikiriddwa bulungi. Ekyo kyalaze ng’omukwano gwa Mmengo ne Kampala bwe gukyalimu obwezigoolo
obwaguyongobeza.
Waliwo bingi ebivaako obwezigoolo obwo nga n’ekimu ku byo kye ky’okulya amabanja ne gatasasulwa. Aboogezi abaayogeredde ku mukolo ogwo ogwasombodde ennyo Obuganda beekokkodde ekya Gavumenti okwenyonyongoza okuddizza Buganda ebintu byayo. Era Gavumenti n’evumirirwa olw’obutasasula ebbanja eriweza obuwumbi obusoba mu 20 Mmengo bw’egibanja.
Waliwo enjawulo wakati w’ebintu Mmengo by’ebanja bigiddizibwe ate n’ensimbi ez’ebbanja z’ebanja. Ebintu Buganda by’ebanja byaginyagibwako kuva ku Obote. Sso ng’ate ebbanja ly’ensimbi Mmengo z’ebanja, lyo liriiribbwa Gavumenti ya Museveni. Kigambibwa nti Museveni bwe yeevuddemu n’asasula ebbanja lya Byanyima, kyayambye mu kuddaabiriza omukwano gwabwe ogwali gusasise.
Ekyakoleddwa ku Byanyima leka era kye kiba kikolebwa ne ku Mmengo. Leka Mmengo nayo esasulwe ssente zaayo ez’ebbanja era leka ekyo nakyo kikolebwe mbagirawo sso si ate kudda mu kulagaalaganya. Kabaka bwe yabadde ayogera eri Obuganda yagambye nti Abaganda tebagenda kuwummula okutuusa lwe baliddizibwa ebintu byabwe bye babanja.
Yakoonye ku nteeseganya ezoogerwako ennyo ebiro bino ku bintu bya Buganda. Kabaka yagambye nti enteeseganya ezo ku mulundi guno ziteekwa okuba ez’obwesimbu era nga ziri ku mazima n’obwenkanya. Era awo Ddwaddwaddwa Mumansa we nkikinalira ne mbuuza nti. Ekiwoomera enkoko tekiwoomera mbaata? Lwaki ekyakoleddwa Byanyima tekikolerwa ne Mmengo, wabeewo okuddaabiriza omukwano?


text:
OKUBUULIRIRA ABALENZI
BATABANI muli mutya. Mwebale emirimu n’okulaga bawala bange amapenzi.
Omusajja yenna bw’aba ayagala abantu abalala okumuwa ekitiibwa alina okuba ow’obuvunaanyizibwa.
Kyokka kino tekitegeeza nti olina kuba mukambwe n’okwefuula siriyaasi buli ssaaawa olugezigezi lwo n’otuuka n’okulutwala mu maka n’oluusi mu kisenge.
Kino kijja kubafiiriza omukwano bakyala bammwe gwe babawa anti nga babatya. Ebintu by’omukwano byetaagamu okuzannya, okutegeeragana, okwogeraganya n’oluusi omuzannyo.
Abamu ku mmwe bannaammwe babakwatako ne mwesooza, bwe babawaana oba okukola ebintu ebimu mubayita bamalaaya ekintu ekitali kituufu. Okwefuula siriyaasi kijja kubaleetera obutanyumirwa kwegatta n’obugambo obwandibadde bukuzzaamu amaanyi.


text:
OMUGANDA agamba nti kibi nnyo omuntu okwolesa obuziinabwe mu masang’aanzira buli omu n’abwerolera. Kiswaza era oyo akikoze kimuggyisaamu obwesige.
Ababaka baffe abaasindikiddwa okukiikirira eggwanga lyaffe mu lukiiko lw’amawanga g’ensi z’Afrika ey’e Buvanjuba, bwem baatuuse mu Arusha eri ekitebe ekikulu eky’amawanga ago, kye baasookeddeko kwe kwolesa obuziina bw’eggwanga lyaffe mu masang’aanzira.
Newankubadde omukolo gwabadde gutegeerekeka bulungi nga gwe gw’okulonda sipiika naaye era ekyo tekyalobedde babaka baffe kwolesa buziina mu masang’aanzira. Obuziina ng’omuntu bwamulinnye ku mutwe bumusuulamu n’akambayaaya akazinya ow’ettulu.
Ababaka baffe Dora Byamukama ne Margaret Zziwa baaguddemu akambayaaya ne bafaafagana nga bavuganya ku bwa sipiika, ekyavuddeko n’okwolesa obuziina bwabwe mu masang’aanzira ensi ne yeerolera. Eggwanga kati lijjudde buziina busa.
Ebibiina byobufuzi tebikkiriziganya bitubidde mu nnyombo enkya n’eggulo. Naye ate ekisinga obubi n’abo abali mu kibiina ekimu n’abo bali mu kuyombagana n’okulwanagana bokka na bokka.
Ate newankubadde Dora ne Margaret bombi ba kibiina kimu ekya NRM era ekiri mu buyinza kyokka ekyo tekyabalobedde kwanika buziina bwabwe ne badwadwalikanira mu Arusha ne baswaza eggwanga lyabwe.
Ate ye Dora Byamukama obuziina bwe bwamulinnye ku mutwe yaddwangukidde ddala n’atuuka n’okukwata ekisaaganda ky’ebimuli n’akikuba omukungu w’eggwanga Eriya Kategaya, olwo ensi ne yeerolera nga abakazi ba Uganda bwe bali emiwuulenge abatalina mpisa! Naye ddala abakazi batubeeredde ki?
Lwaki beegunjulidde okukola ebikolwa ebiswaza eggwanga lyaffe? Jjukira nti yali mukazi omupoliisi jjuuzi ye yakwata ebbeere lya mukazi munne omukungu wa FDC n’alisikaasikanya mu lwatu ekintu ekyali eky’obuswavu ennyo.
Ate era nga jjo lyabalamu wano baabadde bakazi bannalukalala be beeyambudde ne bata amabeere ne beekalakaasa bagende bagakube abapoliisi.
Kati ate bwe kyatuuse ku Dora okusooza n’okukubira munne Margaret akagogo mu lwatu olw’okuba amusinzizza obululu n’amulyako obwasipiika awo okiraba bulabi nti abakazi baayitirizza okwolesa obuziina mu masang’aanzira.
Era awo ddwaddwaddwa Mumansa we nkikinalira ne mbuuza nti Dora wagenderedde ki okukuba oweekitiibwa Eria Kategeya ebimuli mu maaso okumuleetako ekifi ini nokumugetaageta? Kale kuno kwanika buziina nnabaki?


text:
Kampala
Polof. Nsibambi (owokubiri ku kkono) ng’akutte satifikeeti eyamuweereddwa. Ku kkono ye Mbabazi. Wakati ye Muky. Eseza Nsabambi.
Bya DICKSON KULUMBA
PULEZIDENTI Museveni, Kabaka Ronald Mutebi II ne Polof. Apollo Nsibambi be bamu ku baalondeddwa ng’abasinze okukola ebintu ebiyambye Bannayuganda okufuna enkulaakulana erimu ebigendererwa by’ekyasa.
Baalondeddwa Bannayuganda abasukka 20,000 nga basiimibwa olwa kaweefube gwe batadde mu kukola ebikulaakulanya abantu naddala abawansi. Omukolo gw’okukwasa abawanguzi ebirabo gwabadde ku Imperial Royale Hotel ku Lwokutaano mu Kampala.
Mu balala abaalondeddwa kuliko Katikkiro Amama Mbabazi, eyaliko omumyuka wa Pulezidenti Polof. Gilbert Bukenya, akulira poliisi Kale Kayihura, Loodi meeya Erias Lukwago, dayirekita wa Kampala, Jennifer Musisi, Gordon Wavamuno, Omuyimbi Jose Chameleon, Bobi Wine, Habib Kagimu, Dr Asuman Lukwago, Dr Lule Ntwatwa, Dr Kisamba Mugerwa, Gen. Elly Tumwine, Gen. Moses Ali, Mehta, Dr Charles Mbire n’abalala bangi.
Amama Mbabazi nga ye yabadde omugenyi omukulu, yategeezezza nti Gavumenti emaliridde okulaba ng’eggwanga lituuka ku biruubirirwa by’ekyasa, ng’etaddewo amakubo agagenda okuyitwamu; okubeera n’ekitongole kya bannekolera gyange eky’amaanyi, okufuna obutale obw’ebintu ebikolebwa mu ggwanga, okukulakulanya enguudo, eggaali y’omukka, amasannyalaze n’ebirala.
Okunoonyereza kwakoleddwa ab’ekibiina kya Public Opinions ng’empaka ziyitibwa The Pearl Of Africa Lifetime Achievement Awards ( PALITA), nga ssentebe waakyo ye munnabyabusuubuzi Bonny Katatumba eyategeezezza nti abasiimiddwa baalondeddwa Bannayuganda oluvannyuma akakiiko ne kasunsulamu abantu 200 abasinze.


text:
Golden Jubilee
Enkuba eyasazeeko ebitundu bya Kampala ku Mmande
Bya FRED KAYONGO
NGA Uganda eyolekedde okujaguza emyaka 50 egy’obwetwaze ekibuga ekikulu Kampala kikyakosebwa amataba buli nkuba lw’etonnya ebitundu ebimu ne bifuuka nnyanja. Amazzi gano agakulugguka olumu gatta abantu n’okutwala ebyamaguzi byabwe naddala eby’abasuubuzi.
Kino kyandiba nga kivudde ku ntandikwa oba omusingi ekibuga kino kwe kyazimbirwa kuba buli muntu bw’asanga bw’azimba awatali pulaani ntongole egobererwa. Abafuzi b’amatwale we bakoma okuzimba Kampala obwetwaaze bwe bwatuuka bannansi we baatandikira ng’olwo n’amateeka agateekeddwa okugobererwa abazimba mu kibuga ekikulu teri agagoberera. Ensi bw’egenze ekula n’okugunjuka n’ebitongole nga KCCA/KCCA ne bissibwawo bisanze abantu bazimbye nga bwe balaba n’awandissiddwa emifulejje ne wabula. Bino bye bimu ku kanaaluzaala w’amataba agakosa Kampala mu biseera eby’enkuba.
Ebifo eby’obulabe
Ebifo ebisinze okukosebwa mukoka ono mwe muli, akatale ka St. Balikuddembe edda akayitibwanga Owino ng’eno amazzi gakulugguka okuva mu Kisenyi n’e Mengo. Sula Madowa ng’ono ye ssentebe w’abatunda ebyennyanja mu katale kano agamba nti amazzi agakulugguka gatwala emigugu gy’engoye n’ebyamaguzi ebirala ekikosa abasuubuzi so nga n’abaguzi basanga obuzibu okugenda mu katale kano olw’ebitoomi. Agamba nti embeera eno eva ku bufunda bwa mifulejje egitwala amazi gano ku mwala omunene ogw’e Nakivubo.
Ppaaka Empya
Eno nayo buli nkuba lw’etonnya amazzi gava waggulu ku luguudo lwa Khamis ne ganjaalira mu kifo kino ng’olumu gajjiramu ne kazambi. Kino kikosa abasaabaze n’abatakisi abakolera mu kifo kino okusinziira ku Sulaiman Bukenya akolera mu ppaaka eno.
Ppaaka Enkadde
Eno nayo kibeera kijjobi okw’enkuba anti amazzi agafubutuka waggulu e Nakasero ne mu kiyembe gonna mwe gaggwera olwo buli wamu ne wavunda. Gano nago gajjiramu kazambi ekifeebya omutindo gw’ ekibuga ky’eggwanga ekikulu.
Ssaawa ya Kkwini
Ekifo ekirala eky’obulabe okw’enkuba kye kitundu ekiri wakati w’edduuka lya Shoprite n’essaawa ya kkwiini ng’oyolekedde oludda e Ntebe. Wano wonna wafa amazzi ne ganjaala ng’olumu galemesa n’ebidduka entambula n’esannyalala okumala akabanga. Ku luguudo oludda e Jinja wakati w’ebitaala ne ku yaadi nawo wabeera wazibu mu nkuba kuba amazzi ganjaalira mu luguudo era olumu n’ebidduka bisikattira olw’ensonga eno. Ku luguudo lwa Nabugabo oluli mu maaso g’ekizimbe kya Qualicel nawo waavunda olw’amazzi aganjaalira buli wamu ne gasensera ne mu bizimbe. Kuno ogattako oluguudo lwa Kafumbemukasa oluyunga ku kalittunsi e Katwe nawo omujjuzo gw’amazzi galuziba entambula n’esannyalala. Olumu amazzi ku luguudo luno gatta owa bodaboda n’omusaabaze bwe yeesogga mu mwala ng’oluguudo takyalwawula ku mazzi.
Omukungu wa KCCA
Avunaanyizibwa ku mifulejje mu Kampala, Barbra Rwabwogo agamba nti balina entegeka ey’okusima ebidiba omunaakung’aaniranga mukoka ono mu nkingizzi z’ekibuga olw’okumutangira aleme kwanjaalira mu nguudo. Agamba nti obuzibu obukyaliwo kwe kuba nti awanaasimwa ebidiba bino tewannafunika so nga ne ssente ezinaaliyirira abali ku ttaka we binaasimwa tezinnafunika.
‘Wabula tutandise okuzibukula emifulejje gyoona mu Kampala n’okugogola emyala gy’omu butale bwonna mu Kampala amazzi gatambule bulungi omujjuzo gukome.’ bw’agattako.


text:
Kampala
Abatuuze b’e Mpigi nga bookya Gayira oluvanyuma lw’okumukuba ne bamuleka mu kkubiro nga bamuteebereza okubba.
Bya FRED KAYONGO
“ALUWA tumyokye?!” Kino ky’ekibuuzo Bannayuganda kye basoosa okufulumya nga bakutte omubbi oba nga waliwo omuntu yenna akwatiddwa mu kikolwa ekikyamu.
Era mu Uganda mw’osanga abantu abangi, nga beesiga nnyo okutwalira amateeka mu ngalo okusinga kkooti!
Sso ng’oluusi okutwalira amateeka mu ngalo kivuddeko bangi bassaalumanya okufiira obwemage. Jjuuzi nga April 15 omwaka guno, aba bodaboda batta omuyizi wa S6 e Mutundwe bwe yali ayogerera ku ssimu okumpi ne siteegi yaabwe nga bamuteebereza okuba omubbi!
E Nakakonge mu ggombolola y’e Nazigo e Kayunga, ekyalo kyatudde ne kisalira abatuuze bataano ogw’okufa wiiki ewedde nga kibalumiriza okutta mutuuze munnaabwe!
Ng’ebula omwezi gumu tujaguze emyaka 50 bukya twefuga, kisoboka okuba ng’abantu okutwalira amateeka mu ngalo kivudde ku mateeka ga Uganda okubeera amanafu?
Akulira akakiiko k’eddembe ly’obuntu Mw. Medi Kaggwa yawandiikira Gavumenti ku nkomerero y’omwaka oguwedde ng’agamba nti singa abatwalira amateeka mu ngalo tebakolwako, Uganda yaakufiirwa abantu abalungi bangi wamu n’okufiiriza abalala ebintu eby’omuwendo.
Ku meefuga
Olw’okuba abantu baali batono, nga bangi balina eby’okukola ebivaamu ensimbi, tewaabangawo nnyo mbeera ya kutwalira mateeka mu ngalo.
Kyewuunyisa okuba nti Gavumenti esingamu abasomye ate y’esinze okukulembera eggwanga erikkiriza abantu okutwalira amateeka mu ngalo, sso nga mu myaka gy’enkaaga n’ensanvu Amin ne Obote bwe baalikulembera nga tebasomye nnyo ng’ebikolwa nga bino tebisobola kubeerawo!
Poliisi ky’egamba
Mw. Phillip Mukasa, omwogezi wa poliisi mu bukiikakkono bwa Buganda, agamba nti Mubende ne Kiboga y’esinga okubaamu abantu abatwalira amateeka mu ngalo.
Ensonga enkulu evuddeko abantu okutwalira amateeka mu ngalo ekisusse ensangi zino esibuka ku tteeka eriragira omuntu aba azzizza omusango obutamala bbanga lisukka ssaawa 48 ng’ali mu kaduukulu ka poliisi.
Mw. Mukasa agamba nti etteeka lino lirina okukyusibwamu kubanga teriwa poliisi kiseera kimala kunoonyereza ku muntu nga tannatwalibwa ku kkooti.
“Kino kiwaliriza poliisi okuta omuntu oyo ku kakalu kaayo, naye eri gwe bakozeeko ebikolobero alowooza nti waliwo enguzi eyaliiriddwa ekivaako okutwalira amateeka mu ngalo,” Mw. Mukasa bw’agamba.
OBUSOBOZI BWA POLIISI
Agamba nti bwe bakuta ku kakalu ka poliisi oba okyeyanjula ku poliisi, tekitegeeza nti omusango gukuvuddeko, kyokka kino abantu tebakimanyi.
Mu nsi ezimu nga Bungereza, okusinziira ku Mw. Mukasa, omuntu bw’azza omusango asobola okumala mu kaduukulu emyezi nga mukaaga nga bwe bakyakola okunoonyereza. Wabula weebuuze nti singa kikolebwa mu Uganda, abapoliisi gye bamanyiddwa okulya enguzi, bameka abanaafiirwa ebyabwe nga babasibira obwemage?
Ekitongole kya poliisi tekirina makomera gamala omuntu we basobola okumusibira nga tannagenda mu kkooti kino nakyo kisobola okunafuya etteeka lino. Abantu bangi balowooza nti Poliisi ya Uganda terina busobozi kukola kunoonyereza mu bwangu, ate nti ne bwe bagiwa obudde era obukugu tebulina, ekola gadibengalye!
W’osomera bino, kimanye nti poliisi ya Uganda erina omukugu omu yekka asobola okunoonyereza obujulizi ku misango egy’ekikugu okugeza okwekebejja omusaayi, okuzuula endagabutonde (DNA) n’ebintu ebya ssaayansi ebirala ebigwa mu kkowe eryo(forensic scientist). Kwe kugamba nti osanga emisango egimu gyandibadde myangu okunoonyerezaako naye obukugu tebuliiwo.
Omukugu asobola okulaba empandiika y’omuntu {Handwriting expert} naye tulina omu yekka mu poliisi, ye Mw. Eria Ssebuufu. Bino byonna binafuya obwangu poliisi bwe yandikozesezza okufuna obujulizi obuluma omuntu.
Naye era bukyanga eggwanga lifuna bwetwaze, omuwendo gw’abantu gweyongedde. Kati tuli abantu obukadde 33, sso nga abaserikale ba poliisi tebasussa mitwalo esatu.
John Mugabi ow’e Nakulabye agamba nti emyaka egy’emabega ng’obukiiko bw’ebyalo LC buyambako okugonjoola obutakkaanya mu bantu, emisango egimu ne gitatuuka ku poliisi naye ennaku zino bungi tebukyakola mulimu gwabwo.
“Olw’okuba obukiiko bwa LC bwaggwaamu amaanyi, buli muntu yeeyisa nga bw’alaba ekivuddeko abantu okutwalira amateeka mu ngalo ekisusse,” Mugabi bw’agamba.
Ruth Namuyaba ow’omu Owino abuuza nti kkamera Gavumenti ze yasaasaanyaako ssente okussa mu Kampala okuketta buli ekigenda mu maaso zadda wa?
“Kubanga singa kkamera zino weeziri, poliisi yanditegedde abantu abasinga okuvaako ebizibu nga bino n’ebakwata,” bwe yagambye.
Wabula ye Aaron Mutagubya ow’e Lukojjo-Mukono, agamba nti ekinaasinga okuyambako ye Poliisi okutandika kaweefube ow’amaanyi okusomesa abantu ebifa ku mateeka n’engeri gye bayinza okwekubira enduulu bwe wabaawo abatulugunya.
Lwaki embwa teziyambako?
Mw. Mukasa agamba nti embwa ya poliisi emu yenkanankana n’abaserika 50 mu kukola emirimu obulungi wabula ng’emu egula obukadde 20.
Kino kyandisobodde okukendeeza ku bumenyi bw’amateeka n’okutwalira amateeka mu ngalo okususse.


text:
KASANGATI, WAKISO
Abazirakisa nga batwala Diana mu ddwaaliro.
Bya Moses Nyanzi
OMUSAJJA ow’ebubba akutte akabaawo n’akakuba mukaziwe ku mutwe abadde yanoba n’afumbirwa omusajja omulala ku muliraano n’amalamu omusulo.
Bino byabaddewo ku Ssande emisana mu Zooni ya Buyinja-Kasangati e Nangabo,omusajja eyategeerekeseeko erya Jimmy nga mukubi w’amatoffaali mu kirombe era mu zooni eno,bwasenzesenze mukaziwe naye eyategeerekeseeko erya Diana abadde yanoba ennaku ssatu emabega n’afumbirwa ku muliraano, namukomyawo mu kazigo kaabwe mwamukubidde n’okumutema ku mutwe ebiwundu n’amuleka ng’ataawa n’adduka .
Omumyuka w’avunaanyizibwa ku by’okwerinda mu zooni eno, Jane Nansubuga yagambye nti baayitiddwa nga Jimmy akuba mukaziwe ne basooka okubiyita eby’olusaago wabula baagenze okutuukayo ng’amulese ataawa kwe kumuyoolayoola okumutwala mu ddwaaliro e Kasangati ne babasindika e Mulago.
Kigambibwa nti bba yamulanze kuva ewuwe n’afumbirwa ku muliraano ate n’akomawo ku mizigo nga yeewaana nga bwe yafuna omusajja amulekera 5,000/- buli lunaku ez’okulyako obuli nga kino kye kisinze okuluma Jimmy gw’alinamu abaana ababiri.


text:
Kitooke ng’asomesa Lutaaya enkozesa y’essimu
OMUYIMBI Hajji Haruna Mubiru Kitooke aguze essimu ya 2,500,000/-. Olutuuse ku wooteeri ya Calender e Makindye n’agisikayo n’atandika okuginyiganyiga.
Wano (mukodomi we) Geofrey Lutaaya we yamusangidde n’amusaba alabeko n’okumusomesa engeri gyekolamu n’asamaalirira.
Owoolugambo waffe atugambye nti essimu eno ya kika kya Samsung nga y’eri ku mulembe ensangi zino. Kyokka Kitooke takkiriza muntu kugikwatako era agikuuma nga kalira ka mwana si kulwa nga bagyonoona obukadde bwe ne bufa.
Era singa kisoboka yandipangisizza owa securiko agikuume. Yategeezezza nti kati ebintu ebisinga abikolera ku ssimu omuli okukwata ennyimba, vidiyo n’ebirala nga tekikyamwetaagisa kudduka kudda waka ng’obudde bukyali okusanga agataliiko nfuufu.
Wabula abaalabye engeri Lutaaya gye yabadde atunulamu n’okwekanga nga bamugambye ssente zeegula alinga eyabadde agamba Kitooke nti ayonoona ssente kubanga asobola okugulamu obusawo bwa seminti nga 80.


text:
Kampala
Nasiisi w’omuntu eyali ku mbaga ya Kabaka.
Bya HASIFAH NAAVA
SSANYU lya Buganda ky’ekibiina ekivuga pikipiki ennene oba ziyite Digi ku buli mukolo gwa Kabaka era nga kyatandika nga Kabaka Ronald Muwenda Mutebi akyali Ssaabataka.
Omu ku bavuzi ba ddigi zino Vincent Mukwaya anyumya bwati: Ssanyu lya Buganda kibaddewo kati kisussa mu myaka 20.
Vincent Mukwaya (ku kkono) n’abamu ku baavuga ddigi ezawerekera Kabaka ku mbaga ye nga bwe baafanana kw'olwo.
Omutanda ku mbaga ye.Ku mbaga ya Kabaka twali abavuzi abasoba mu 16, naye nga kati we twogerera abasinga baawummula ne tusigalamu basatu fekka.
Ku lunaku lw’embaga twakeera era bwe twatuuka ne batugabanyamu emirundi ebiri abamu ne bagenda ewa Kabaka abalala ne bagenda okunona Nnaabagereka.
Bwe batyo nga bawerekera Omutanda.
Ffe abaanona Omutanda ffe twasooka ku Lutikko e Namirembe bannaffe abajja ne Nnaabagereka baatusangayo.
Bwe twava e Namirembe ne twolekeza abagole mu Lubiri era ffe awo we twakoma. Ddigi ze tuvuga za mu Lubiri era bwe tumaliriza tuzizzaayo.
Nze kati mu kiseera kino nkolera Kubbiri e Makerere ng’omulimo gwange omukulu kukanika pikipiki ezo ennene.
Vincent Mukwaya ye yakulembera ddigi za Suubi nga bawerekera Omutanda ku mbaga ye.


text:
Kampala
Nnaabagereka ng’ayigiriza abaana okusiba oluwombo mu Kisaakaate 2012 ekyabumbujjira ku ssomero lya S
Bya KIZITO MUSOKE
NNAABAGEREKA Sylivia akoze ebintu bingi omuli okutumbula ebyobulamu, ebyenjigiriza n'okukuuma obuwangwa, ekitumbudde Buganda ne Uganda okutwalira awamu.
Okusinziira ku kitabo kya Nnaabagereka ekirambika emirimu gy’akoledde Obuganda mu myaka 10 ekimanyiddwa nga ‘The Nnabagereka 10 years" alaze emirimu gy’azze akola.
1 Yatandikawo ekitongole kya Nnaabagereka Foundation mu 2000, kya bwannakyewa nga kiruubirira kutumbula mbeera z’abantu.
2 Yalondebwa okuba omuyima w’ebibiina ebiwerako mu ggwanga omuli ekya Child Fund International, Female for Scholarship Makerere, Uganda Cancer Research Foundation, Conservation Through Public Health ne Buganda Tourism Board.
3 Mu 2008, yalondebwa eggwanga lya Budaaki ng'omu ku bakyala ab’ekyokulabirako mu Uganda, era ng’alwana okusitula embeera z’abakyala n'okutumbula obulamu bwabwe.
Nnaabagereka ng’agema omwana ku lunaku lw’ebyobulamu olumu mu Buganda.
4 Yaggulawo ofi isi ya Nnaabagereka mu Bulange e Mengo, eyambye okuwagira n'okussa mu nkola obuwangwa n’emirimu emirala egiruubirira okutumbula embeera z’abantu.
5. Abaana bangi baganyuddwa mu Kisaakaate ekyatandikibwawo Nabagereka nga kyagendererwamu okugunjula abaana baganyulwe mu nkulaakulana eri mu nsi ate nga tebasuuliridde buwangwa bwabwe.
6 Atumbudde katemba, era yatandikawo ekifo we bayigiririz amazina Amazungu agamanyiddwa nga "ballet". Amazina gano gayigiriza abaana empisa, obuvumu, obukulembeze n'okugonjoola ebizibu eby’enjawulo. Essomero lya Kampala Ballet and Modern Dance School lyaggulwawo mu Kampala mu 2004.
7 Ebyenjigiriza; Abayizi abawerako abalina obulemu abafunidde bbasale ne basoma yunivasite e Makerere ate gye buvuddeko yabafunidde n’ebyuma bikalimagezi. Agabidde abaana bangi bbasala nga ku bano kuliko abataliiko mwasirizi, abalina akawuka ka siriimu n'abaliko obulemu.
8 Ebyobulamu; yeetabye mu lutalo lw’okulwanyisa omusujja gw’ensiri ng’ayita mu kitongole kya Nnabagereka Development Foundation ekigabidde abantu obutimba bw’ensiri. Alwanyisizza omuze gw’abasajja okuganza abawala abatanneetuuka n'okutumbula embeera abakyala mwe bazaalira.
9 Alwaniridde eddembe n’embeera z’abaana. Abaana abatalina mwasirizi abakuumibwa ku Sanyu Babies Home azze abawa obuyambi obwenjawulo. Ekitongole kye era kyakung’aanya ssente ne bagulira abaana abaliko obulemu e Katalemwa entebe ezituulwako nga balya.
10 Atumbudde embeera z’abakyala era bangi mu Kampala bayigiriziddwa Okukola paadi z’abakazi nga bayambiibwako ekitongole kya Nnabagereka Development Foundation.
11.Alwanyisizza enjala mu maka ng’akubirizza abantu okulima emmere emala. Ensuku nnyingi zisimbiddwa okusobola okukola ng’ekyokulabirako mu bitundu eby’enjawulo era nga zino ziri mu mbiri nga olubiri lwe Mengo ne Baamunaanika.
12 Alwaniridde eddembe ly’abaana abawala.
Lwe yatongoza ‘Go Getters’ mu 2008 n’akubiriza abawala okwewala eby’okwegatta nga tebannafumbirwa.


text:
Bano abato basangiddwa e Kabalagala nga bakola dduyiro. Abaana baagala nnyo okuzannya ne bakitaabwe era kirungi taata okukola nabo duyiro okusobola okunyweza omukwano wakati wammwe.
NGA tukuza olunaku lwa bataata olwaleero, tukuleetedde abato nga basiima bakitaabwe olw’omukwano gwe babawa n’ebirungi bye babakolera.
Grace Namata, 12 ng’asoma ku Sir Apollo Kaggwa e Nakasero agamba:
Omukwano taata gw’andaga gwe gunnyambye okusoma obulungi, okunyirira n’okweyagala.
Ffe abaana twagala nnyo okutulaga omukwano era bannaffe abazadde baabwe be batalaga nti babaagala, babeera banakuwavu buli kiseera.
TAATA BY’OLINA OKUKOLA
1 Ffe abaana twagala nnyo okutusitulako era taata bw’akusitula ng’omanya nti akwagala.
2 Tunyumirwa okutuwa ssente z’okulya ku ssomero n’okutuyambako ku ‘Home work.’
3 Twagala nnyo okuzannyako ne bataata okugeza nga tusamba omupiira, okubaka, okudduka n’emizannyo emirala.
4 Taata bw’akutwalako mu bifo abaana gye bawummulira n’owuga, okwesuuba n’ozannya n’emizannyo emirala, owulira emirembe.
5 Kitusanyusa taata okukomawo ng’atuleeteddeyo ekyokulya, kiraga nti atwagala.
DADI WANGE BY’AKOLA
Kitange, Mw. Richard Ssemanda mmwagala nnyo kubanga angulira engoye empya buli lwe nzimusaba, ansasulira fiizi ate bwe mba ng’enda okwebaka, annywegera mu kyenyi ne nfa essanyu.


text:
Kampala
Abayizi ba Kibibi Junior mu kiyongobero oluvannyuma lw’ekisulo kyabwe okwokebwa.
Bya KIZITO MUSOKE
Nabadde nneebase ne mpulira eddirisa nga lyeggula, nazuukuse ne nziramu ne ndisiba. Nabadde nnaakalizzaawo ne baddamu okulikuba era ne lyeggula.
Nalabye omusajja ng’ayisaamu omukono ng’akutte akadomola akeeru n’atandika okuyiwa ebintu ebiringa amazzi, ne nvaawo ne ng’enda nzuukuse metulooni, nagenze okulaba ng’omuliro gukutte.
EBIPYA ebizuuse ku muliro ogwakutte essomero lya Kibibi Junior ne mufiiramu omuyizi, biraga nti eyalyokezza petulooli yamuyisizza mu ddirisa, oluvannyuma n’akoleeza akabiriiti.
Mu kiro ekyakeesezza ku Ssande nga June 4, 2012, ekisulo ky’abayizi abawala ku ssomero lya lya Kibibi Junior School erisangibwa mu ggombolola y’e Kibibi mu distulikiti y’e Butambala kyakutte omuliro ku ssaawa 9:30 nga bukya.
Ekisulo kino kiri ku kkubo erikkirira era nga kalittima yakozesezza omukisa guno okutuuka ku ddirisa mu bwangu.
Omuyizi wa P.6 (amannya gasirikiddwa) ng’abadde asula kumpi n’eddirisa agamba nti:
‘Nalabye eddirisa nga lyeggula. Nazuukuse ne nziramu okulisiba, kyokka mu kaseera katono, lyazzeemu okwekuba ne lyeggula.
Nalabye omusajja ayambadde ekikooti ekidduganvu ng’ataddeko n’ekikoofiira ku mutwe ng’ayisaamu omukono. Yabadde akutte akodomola ka liita ttaano akeeru, era yakayisizzaamu n’atandika okufukirira ebintu ebyeru ebyabadde ng’amazzi mu kisulo kyaffe.
Nadduse ne ng’enda okuyita metulooni gwe tusula naye kyokka nabadde nkyamuzuukusa, omuliro kwe kubwatuka omulundi gumu ekizimbe kyonna ne kikwata omuliro,” Nassali bw’agamba.
Mu njega eno omuyizi omu Sharon Kobusingye eyabadde asoma P.7 yafiiriddemu n’azii-kibwa ku Lwokubiri ku kyalo Kigezi mu disitulikiti y’e Gomba.
Amyuka omukulu w’essomero ky’agamba:
Amyuka omukulu w’essomero, Jalia Nabulya yategeezezza nti wadde baafuba okuzikiza omuliro, tewali kye baataasa okuggyako obulamu bw’abaana wadde nga mu kisulo mwabaddemu abayizi 33.
Aduumira poliisi
Aduumira poliisi mu disitulikiti y’e Butambala, Musa Kayongo yategeezezza nti wadde tewali muntu yaakwatiddwa mu kikolwa kino, kyokka amawulire ge baakafuna galaga nti ekisulo kirabika kyayokeddwa omuntu omu ow’ettima.
Yasabye abantu abalina abantu be bateebereza okuba nga beenyigidde mu kikolwa kino, okutemya ku poliisi basobole okuzuula ekituufu.
Bukedde Ku Ssande we yatuukidde ku ssomero nga bali mu kusima musingi.
Abatuuze baasonze ssente 2,500,000/- olwo omutuuze Muyanja n’awaayo ekifo abaana we baba bagira nga basula n’awaayo n’emmotoka eneesomba ebinaazimbisibwa byonna.
Nnannyini ssomero lya Kibibi Muslim, Mw. Sulaiman Magala yawaddeyo amabaati gonna aganeeyambisibwa mu kukomerera ekizimbe ekiggya, essomero lya Kibibi S.S lyawaddeyo ensawo y’obuwunga n’ey’ebijanjaalo.
Ate abayizi ba Kibibi S.S.S beesonzeemu ebitabo, ekkalaamu, sukaali, sabuuni n’ebikozesebwa ebirala mu kusoma ne babitonera abayizi abaakoseddwa. Ate ye omubaka wa Butambala mu Palamenti, Mw. Faizal Kikulukunyu yawaddeyo emifaliso etaano n’emitwalo 20


text:
Omukyala nga yeekolako.
Bya MUSASI WAFFE
BULI mukyala ky’asinga okussaako essira kwe kulabika obulungi era ng’asikiriza. Ne bw’aba akuze mu myaka afuba okulaba ng’akola kyonna okugoba obukadde asigale ng’akyabawa.
Okutuuka ku kino, beesiiga ebintu eby’enjawulo okubikka enkanyanya, ne binnamakula basigale nga balabika ng’abawala abato. Wabula bye beesiiga ate oluusi byongera kubakaddiya.
Waliwo ensobi mukaaga buli mukazi asussizza emyaka 35 z’alina okwewala asigale ng’alabika bulungi.
Bw’oba weesiiga pawuda naddala owa ‘foundation’ teweesiiga afaananira ddala olususu lwo ajja kulaga ekiri wansi ky’obadde oyagala okubikka.
Obukoowekoowe bukola kinene ku ndabika y’omuntu. Wabula omukyala bw’agenda akula nabwo butandika okukaddiwa ne bulebera. Okubukuuma nga bulabika bulungi tolina kuteekako ‘mascara’ kuba ajja kwongera okubulebeza. Busiigeko ‘eyelash curler’. Kano kabeera nga bbulaasi k’oyisaako ne bwegolola bulungi.
Bw’oba weekolako weewale okusiiga pawuda ng’omuggya ku mimwa okudda awali amatu. Siiga nga weetoolooza ffeesi naddala waggulu w’amatama era wano olina okussaawo ennyo essira, okwewala ‘obutama okusitama’.
Bw’okula si kirungi kwesiiga pawuda mungi naddala ng’ogezaako okukweka binnamakula. Omubiri bwe gukula tekiba kirungi ate kugugattako pawuda mungi kuba ayongera okugulaga nga mukulu nnyo. Weesiige mutonotono, naddala awo wokka awali obuzibu.
Bw’oba weesiiga lipusitiiki, weewale okwesiiga omungi kuba ayongera okufunza emimwa gyo, n’oluusi okulabika ‘ng’ava ku mimwa’, ekitanyuma. Bw’oba wakumwesiiga, funa langi ezitaaka nnyo, era bw’omala okwesiiga ku migo gy’emimwa oyiseeko ekkalaamu okwongera okulaga emimwa we gikoma.
Ekirala kirungi ofune bbulaasi esiiga lipusitiiki gy’oba okozesa, kuba ejja kukuyamba okufuna ekigero ekimala.
Abakyala bwe bagenda bakula, ekimu ku bibayamba ne bawulira ng’abato kwe kukyusa engeri gye beekolako. Okugeza bw’oba obadde weesiiga lipusitiiki mumyufu kyusaako ne weesiiga langi nga kitaka oba kakobe.


text:
ABANTU bangi naddala abavubuka bajjumbidde okwambala empale ennyimpi ‘ebinu’ nga baagala okutambula n’omulembe, okufuna emirembe n’abamu obutayagala kukweka ntumbwe ennungi Mukama ze yabawa.
Kyokka bangi ku bazambala tebamanyi nti empale zino zirina amateeka agazifuga omuntu g’alina okugoberera.
Martin Jjuuko owa Praise Shop ku City Complex yagambye nti empale ennyimpi zambalwa abaana abato abakyali ku ssomero, abavubuka abakola n’abasajja abakuliridde mu myaka.
Jjuuko anyonnyola nti omuntu agenda okwambala empale ennyimpi alina okusooka okwetegereza ekika ky’amagulu ge obutafaanana nga bano Annet Nandujja b’ayimbako. Kiswaza omusajja alina obugulu obutono ng’omulawo okubuteeka mu mpale ennyimpi.
Ebinu tebinyuma kwambala ku nnaku za bulijjo mpozzi ng’oli nneekoleragyange nga tosuubira kusisinkana bantu ba buvunaanyizibwa. Naye bw’oba okola mu ofiisi si kirungi kugendayo ng’okyambadde. Ekinu kinyuma ogenda kulya kaasi ku wiikendi oba okukyala. Bw’okigenderamu mu ofiisi abantu bayinza okukuyisaamu amaaso.
Osobola okukyambala mu biseera by’akawungeezi ng’ovudde mu ofiisi otambulako ku kyalo oba oli awaka n’abantu bo.
Jjuuko yategeezezza nti ekinu ekyambalwa omwana asoma kyawukanira ddala kw’ekyo eky’omuntu omufumbo.
Eky’omuyizi tekirina kusukka maviivi ate eky’omuntu alina obuvunaanyizibwa kirina okuba nga kiyitako ku maviivi okukka wansi.
Ggwe omusajja awedde ku mpagala, wandyewaze nnyo okwambala ekinu n’abaana bo kubanga abakulaba balaba nga ggwe ayagala okwezza obuto.


text:
Kampala
Samanya ng’alaga ekiyumba ekirimu obusenge obuwerera ddala mw’alundira embizzi.
Bya PROCOPIOS LUMU
SSAALONGO Edward Samanya 60 mutuuze w’e Nkokonjeru ggombolola Mulajje mu disitulikiti ya Buikwe. Amaka ge agatambuliza ku mbizzi era bw’azirojja tayagala kumala:
“Nakoowa okunoonyanga emirimo ssaako obutaweebwa kitiibwa olwo ne nsalawo okulunda embizzi ezinfudde binojjo ssaako okuweerera abaana bange nga kati diguli nnina 12”.
Okutandika okulunda embizzi gwali mwaka 1976 nga nkyali mu ssomero e Ntebe Modern era natandika n’embizzi ssatu mu kibanja kyange kye nagula.
Nasooka kukola kaduuka akatunda ebitabo ku Luwum kyokka nga tebit¬ambula bulungi nga nfuna 20,000/-. olwo amaanyi ne ngassa ku kulunda embizzi n’okulima .
Natandika n’embizzi ssatu, enkazi bbiri n’ennume emu ne nzizimbira ekiyumba nga nkozesa amakooko nga nziriisa maize brand ssaako mukene n’enkejje.
Amaka ga Samanya e Nkokonjeru.
Mu 1977 nali mmaze okuweza em¬bizzi 200 wabula olutalo olwaggyako Obote embizzi zange zonna abaserikale baazirya olwo ne nzirayo ku zero.
Kyokka saggwaamu maanyi mu 1986 naddamu buto okulunda embizzi wabula nga nnina nnya okwo kwe na¬tandikira .
Naziwanga malagala, muwogo n’ebirala . Kyokka olina okufuba ennyo okulaba ng’emmere esinga obungi ogi¬fumba okwewala obukyafu n’okuwunya kubanga emmere embisi ewunya nnyo.
Obuyonjo :
Olina okuyonja buli ku makya ng’oyiwa amazzi we zisula kubanga singa embizzi ebeera n’ensekere efuna olukuku.
Bw’oba olina ku kasente ozimba ekiyumba naye bw’okozesa bbulooka ozimba n’okomya wakati embizzi oku¬sobola okufuna empewo emala.
Embizzi eyagala nnyo okunaaba yokka oyinza okuba nga tolina kidiba wabula ky’okola ofuna ed¬dagala erifuuyira ente n’ofuuyira emirundi ebiri buli wiiki okusobola okukuuma obuyonjo okufaanana n’embizzi eba ewuze.
Ezimu ku mbizzi, Samanya z’alunda.
Endiisa:
Embizzi terya nnyo ng’abantu abalala bwe balowooza embizzi enkulu erya kkiro bbiri olunaku ku makya tuziwa maize brand, olwe ggulo amalagala.
Embizzi olina okugiwa amazzi nga mangi nnyo era buli myezi ebiri okuziwa eddagala ly’ebiwuka zireme kukonziba.
Embizzi ezizaala bwe ziba teziri¬na mata tukozesa eddagala eggan¬da tufumba emmmere ya namunye ,obukejje, amalagala oluvannyuma embizzi enzadde efuna amabeere.
Embizzi erina okuba ewalako n’amaka go obuteegobaako bagenyi kubanga ziwunya.
Bw’oba ozimba ekiyumba olina okukiteekako ebituli emmanju ebitwala omusulo n’obubi okwewala obukyafu.”
Obusa bw’embizzi busse mu birime nga ebitooke ebijanjaalo,kasooli wamu n’obutunda.
Embizzi ebiseera ebisinga obungi zikaaba nnyo naye nga kino kiva ku butaziwa mmere mu budde.
Ebizibu:
Ebimu ku bizibu bye tulina aba¬gula embizzi zaffe batujerega ne weesanga nti oluusi batuwa obusente butono obutagya mu nsolo zaffe.


text:
Bukedde ku Ssande
Katikkiro ng’asimbye enjala mu lubuto lw’omuzinyi.
KATIKKIRO wa Kooki Ananias Ssekyanzi yasizza abalabi enseko bwe yasituse mu ntebe n’agenda mu bazinyi n’atandika okunyiga olubuto lw’omukazi omuzinyi mu kibiina ky’aba Mujuzi Nankasa Group abaapangisiddwa okunnyumisa omuzannyo gw’empaka z’ekiggwo kya Bukedde kye yategese mu kisaawe ky’essomero lya Nnabbunga mu kabuga k’e Kaliisizo mu disitulikiti ey’e Rakai.
Omuzinyi alinga agamba Katikkiro nti, ondabye. Aseka emabaga wa Katikkiro ye Meeya wa Kaliisizo.
Katikkiro eyabadde omugenyi omukulu omuzinyi ono yamukwasizza amababbanyi ng’eno Meeya wa Kaliisizo, Richard Ssande Ntambaazi eyamubadde ku lusegere nga naye bw’awaga wabula nga tasobola kwesimba mu mukamaawe eyabadde yeefunzizza omuzinyi ono.
Katikkiro ng'amaze okukakasa nti ddala abantu baba n'ebitone


text:
ABAFU TEBAFA
NAAWE OYAGALA OKWOGERA KU MUNTU WO EYAFA? Tuweereze obubaka ku 8338. Kwata ssimu yo owandiike ekigambo ‘FAMIRE’ olekewo akabanga owandiike BY’OYAGALA OKWOGERAKO, tujja kukukubira.
Bya HASIFAH NAAVA
OLUNAKU lwe twabatiza abaana baffe abasatu be twazaala olumu, mukyala wange lwe yafa. Nze Raymond Ssekitooleko, 44 mbeera Maganjo Kawempe. Mukyala wange yafa nga April 17, 2005 ekiro nga tumaze okubatiza abaana baffe abaali ab’emyezi 9.
Ku mukolo ogwo, twayita abagenyi abasoba mu 200 nga baava ku ludda lw’omukyala n’olwange era twasiiba mu ssanyu. Wabula ku ssaawa nga 2.00 ez’ekiro, nali mu luggya nga nzigyawo obutebe obwakozesebwa ku mukolo, kabiite n’ankubira essimu ng’ampita mu kisenge.
Ssekitooleko n’abaana be nga mukyalawe ky’ajje afe
Bwe natuukayo yang’amba nti ‘Mwami, mpulira bubi nnyo ntwala mu ddwaaliro.’ Namusaba agumiikirize obudde bukye n’agaana.
Kyokka ennaku bbiri emabega yali antegeezezzaako ng’emimiro bwe gimuluma nga bw’alya ekintu awulira ng’ekisigadde mu bulago. Namuddusa mu ddwaaliro e Lubaga era baamukolako mangu kuba naye yali akolayo ng’omusawo. Ebyembi zaali ziwera ssaawa nga 5.00 ez’ekiro, abasawo ne bantegeeza nti Harriet afudde.
Nabirowooza nga sibitegeera ne mbasaba bamumpe mmutwale ne bang’amba nti engeri gy’abadde omukozi waabwe baakumutwala ku Klezia e Lubaga bamusabire Mmisa emusiibula. Omulambo baagutuleetera ku ssaawa 10.00 ez’akawungeezi, naffe enkeera ne tumutegekera Mmisa oluvannyuma ne tumutwala ewaabwe e Namagoma gye yaziikibwa.
Nsigala n’abaana abato:
Mukyala wange olwafa, abantu bampa amagezi ng’abamu bagamba mpase omukazi, abaana bakule nga bamanyi y’abazaala.
Abandi bang’amba mbeekulize mu mpisa ze njagala. Kyokka waliwo mukwano gwa mukulu wange eyang’amba nti nnindeko okuwasa, abaana bakule era kye natwala kubanga nange kye kyandi ku mutima.
Okuliikiriza abaana tekyankaluubirira kubanga okuva lwe baazaalibwa tebaayonka kubanga amabeere gaabula era nabaguliranga mata ga mu mikebe kyokka buli lunaku baanywanga omukebe ne bagumalamu.
Nga Harriet tannafa, twalina abakozi babiri. Bwe nabeeranga ku mulimu nga nsiiba nneeraliikirira kubanga omu yalinga mukyafu omulala nga yeekolera by’ayagala, abaana ne batabafaako. Kyokka bino byonna nabirekera Katonda.
Bwe baatandika okusoma nakaluubirirwa kubanga waliwo lwe namala wiiki bbiri nga sirina mukozi kyokka nga nnina okubooleza, okubawa caayi n’okubambaza era olumu nga ntuuka kikeerezi ku mulimu. Kino bakama bange tebaakifangako kubanga baamanya obuzibu bwange. Ekyewuunyisa, bwe nakeerewanga okubanona ku ssomero nga bampeesa omutango.
Adrien Kabugo, Vincent Ssali ne Ronald Jjumba kati basoma P.2.
Bwe nabazzangayo awaka nga bakaaba enjala, olwo nga nteekako caayi kyokka oba okyabategekera ne babigwamu byonna ne babicankalanya!
Bwe baatuuka mu P.1 nabatwala mu kisulo e Namilyango nga nkooye okumenyeka kyokka okubalekayo lwali lutalo. Kati bali mu P.2 naye buli kaseera bambuuza lwaki sibanona buli lunaku. Ngezaako okubabuulirira era bagenda bakimanyiira.
Baagala nnyo okubatwala mu Klezia naye olubatuusaayo, omu bw’afuluma nga n’omulala agoberera era tebatereera wansi. Bakimanyi nti bafaanagana era bwe bawulira abantu nga baboogerako nti bafaanagana nga bazimba, olwo ne batambula olutaggwa. Buli kimu mbagulira kifaanagana okuva ku ngatto, engoye n’ebirala kubanga bakaayana nnyo.


text:
Muky. Nakyobe n’abaana b’alera.
Bya Ali Kizza NE JOB NANTAKIIKA
EMBEEKULO, okukaaba n’okuwoloma bye bikwaniriza mu maka ga Muky. Grace Nakyobe era oyinza okulowooza nti alina akasomero ka nassale. Kyokka bano baba baana b’alera okwefunira ejjamba ababeera baligitira mu luggya lwe.
Nakyobe omutuuze w’e Nateete Central D agamba: Omulimu guno ngumazeemu emyaka mukaaga nga naguyigira ku mmange, Muky. Teopista Naiga gwe ntwala ng’omukugu eyantendeka endabirira y’abaana kubanga naye gwe mulimu gwe yali akola.
Natandika okulera abaana mu 2006 nga maama takyalina budde busiiba waka. Engeri nze gye nasiibangawo ng’ate abantu baleetera maama abaana ababasigalize, natandikira awo okukakkalabya omulimu guno. Abaana be nsinga okufuna babeera wakati w’omwaka ogumu n’omunaana.